               IL-KUMMISSJONI EWROPEA
            Brussell, 8.2.2017
            COM(2017) 65 final
            2017/0021(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li trid tiġi adottata f'isem l-Unjoni Ewropea fil-Kumitat Konġunt UE-Messiku fir-rigward tal-emendi tal-Anness III tad-Deċiżjoni Nru 2/2000 tal-Kunsill Konġunt KE-Messiku tat-23 ta' Marzu 2000, dwar id-definizzjoni tal-kunċett tal-prodotti oriġinarji u l-metodi ta' kooperazzjoni amministrattiva

               MEMORANDUM TA’ SPJEGAZZJONI

               1.IL-KUNTEST TAL-PROPOSTA

               •Ir-raġunijiet għall-proposta u l-għanijiet tagħha

               Il-Ftehim ta' Sħubija Ekonomika, Koordinazzjoni Politika u Kooperazzjoni bejn il-Komunità Ewropea u l-Istati Membri tagħha, min-naħa waħda, u l-Istati Uniti Messikani, min-naħa l-oħra, ġie ffirmat fi Brussell fit-8 ta' Diċembru 1997. Id-dispożizzjonijiet tal-liberalizzazzjoni tal-kummerċ kienu ġew stabbiliti fid-Deċiżjoni Nru 2/2000 tal-Kunsill Konġunt KE-Messiku, imwaqqaf bil-Ftehim (minn hawn 'il quddiem "id-Deċiżjoni Nru 2/2000").

               L-Anness III tad-Deċiżjoni Nru 2/2000 tal-Kunsill Konġunt KE-Messiku, dwar id-definizzjoni tal-kunċett ta' “prodotti oriġinarji” u l-metodi ta' kooperazzjoni amministrattiva, jistabilixxi r-regoli tal-oriġini għall-prodotti li joriġinaw mit-territorju tal-Partijiet f'dan il-Ftehim. Il-lista tax-xogħol jew tal-ipproċessar li jrid isir fuq materjali mhux oriġinarji sabiex il-prodott immanifatturat ikun jista’ jikseb status tal-oriġini, ir-“regoli speċifiċi għall-prodott”, tinsab fl-Appendiċi II tal-Anness III tad-Deċiżjoni Nru 2/2000.

               Fin-Noti 2 u 3 tal-Appendiċi IIa tal-Anness III tad-Deċiżjoni Nru 2/2000 ġiet inkluża deroga għar-regoli speċifiċi għall-prodott għal ċerti prodotti kimiċi taħt l-intestaturi 2914 u 2915 tas-Sistema Armonizzata (SA). Din id-deroga inizjalment kienet tapplika sat-30 ta’ Ġunju 2003 u mbagħad ġiet imġedda tliet darbiet; sat-30 ta’ Ġunju 2006 bid-Deċiżjoni Nru 1/2004 tal-Kumitat Konġunt UE-Messiku, sat-30 ta’ Ġunju 2009 bid-Deċiżjoni Nru 1/2007 tal-Kumitat Konġunt UE-Messiku u sat-30 ta’ Ġunju 2014 bid-Deċiżjoni Nru 1/2010 tal-Kumitat Konġunt UE-Messiku. Minn hemm ’il quddiem, id-deroga skadiet.

               Il-Messiku u l-Unjoni Ewropea qablu li jdaħħlu mill-ġdid ir-regoli speċifiċi għall-prodott inklużi fid-deroga fin-Noti 2 u 3 tal-Appendiċi IIa tal-Anness III tad-Deċiżjoni Nru 2/2000 b’effett retroattiv mill-1 ta’ Lulju 2014 u limitati fiż-żmien sal-31 ta’ Diċembru 2019. Barra minn hekk, il-Messiku u l-Unjoni Ewropea ftiehmu dwar regoli alternattivi modernizzati speċifiċi għall-prodott.

               L-applikazzjoni tal-emendi għar-regoli speċifiċi għall-prodott se tkun retrospettiva mill-1 ta’ Lulju 2014 meta skadiet id-Deċiżjoni preċedenti tal-Kumitat Konġunt UE-Messiku. Sabiex tkun permessa din l-applikazzjoni retroattiva, id-dewmien għall-preżentazzjoni tal-prova tal-oriġini permezz ta’ ċertifikat ta’ moviment EUR.1 jew ta’ dikjarazzjoni fuq fattura ġie estiż minn sentejn għal tliet snin għall-prodotti kimiċi rilevanti li jidħlu fl-Unjoni Ewropea bejn l-1 ta’ Lulju 2014 u t-30 ta’ Ġunju 2015.

               •Il-konsistenza mad-dispożizzjonijiet ta’ politika eżistenti fil-qasam ta’ politika

                  L-emendi tar-regoli speċifiċi għall-prodott għall-prodotti kimiċi taħt l-intestaturi 2914 u 2915 tas-SA huma konformi mal-immodernizzar tal-Ftehim bejn l-UE u l-Messiku li għandu l-għan li jiċċara u jissemplifika r-regoli ta’ oriġini.

               •Il-konsistenza ma' politiki oħra tal-Unjoni

                  Mhux applikabbli.

               2.IL-BAŻI ĠURIDIKA, IS-SUSSIDJARJETÀ U L-PROPORZJONALITÀ

               •Il-bażi ġuridika

                  Minħabba li l-proposta għandha x’taqsam mal-politika kummerċjali tal-Unjoni Ewropea, l-Artikolu 207 (b’mod partikolari l-paragrafu 4, l-ewwel subparagrafu) flimkien mal-Artikolu 218(9) tat-Trattat dwar il-Funzjonament tal-Unjoni Ewropea, jiffurmaw il-bażi ġuridika x-xierqa għaliha.

               •Is-sussidjarjetà (għall-kompetenza mhux esklużiva)

                  Il-proposta taqa' fil-kompetenza esklużiva tal-Unjoni Ewropea. Għalhekk il-prinċipju tas-sussidjarjetà ma japplikax.

               •Il-proporzjonalità

                  Il-proposta ma tmurx lil hinn minn dak li hu xieraq jew meħtieġ biex jinkisbu l-eżiti mistennija.

               3.IR-RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT

               •Il-konsultazzjonijiet mal-partijiet ikkonċernati

                  Mhux rilevanti. Din il-proposta tintroduċi emendi biex jiġi aġġornat test preċedenti.

               •Il-ġbir u l-użu tal-għarfien espert

                  Intalab l-għarfien espert minn korpi kummerċjali li kkonfermaw il-benefiċċji ta’ regoli aktar sempliċi u aktar flessibbli speċifiċi għall-prodott.

               •Il-valutazzjoni tal-impatt

                  Din il-proposta tintroduċi emendi għal ftehim kummerċjali bilaterali eżistenti. Ma trid titqies l-ebda għażla oħra.

               4.L-IMPLIKAZZJONIJIET GĦALL-BAĠIT

                  L-effett baġitarju potenzjali huwa t-tnaqqis tar-riżorsi proprji minn dazji doganali ta’ madwar EUR 5 miljun kull sena.

               5.ELEMENTI OĦRA

                  Xejn.

               2017/0021 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li trid tiġi adottata f'isem l-Unjoni Ewropea fil-Kumitat Konġunt UE-Messiku fir-rigward tal-emendi tal-Anness III tad-Deċiżjoni Nru 2/2000 tal-Kunsill Konġunt KE-Messiku tat-23 ta' Marzu 2000, dwar id-definizzjoni tal-kunċett tal-prodotti oriġinarji u l-metodi ta' kooperazzjoni amministrattiva

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 207, flimkien mal-Artikolu 218(9)
                  1
                tiegħu,

               Wara li kkunsidra l-proposta mill-Kummissjoni Ewropea,

               Billi:

               (1)Id-Dikjarazzjoni Konġunta V
                  2
                tad-Deċiżjoni Nru 2/2000 tal-Kunsill Konġunt KE-Messiku
                  3
               , stabbilit permezz tal-Ftehim ta' Sħubija Ekonomika, Koordinazzjoni Politika u Kooperazzjoni bejn il-Komunità Ewropea u l-Istati Membri tagħha, minn naħa waħda, u l-Istati Uniti Messikani, min-naħa l-oħra, iffirmat fi Brussell fit-8 ta' Diċembru 1997
                  4
               , tistipula li l-Kumitat Konġunt KE-Messiku stabbilit b'dak il-ftehim għandu jirrieżamina l-ħtieġa li l-applikazzjoni tar-regoli ta' oriġini mniżżla fin-Noti 2 u 3 tal-Appendiċi II(a) tal-Anness III tad-Deċiżjoni 2/2000, tiġi estiża lil hinn mit-30 ta' Ġunju 2003. Dan ir-rieżami jikkonċerna r-regoli speċifiċi għall-prodott fl-Appendiċi II tal-Anness III tad-Deċiżjoni Nru 2/2000 għal ċerti prodotti kimiċi taħt l-intestaturi 2914 u 2915 tas-Sistema Armonizzata.

               (2)Fis-17 ta’ Settembru 2010, il-Kumitat Konġunt adotta d-Deċiżjoni Nru 1/2010
                  5
                li estendiet l-applikazzjoni tar-regoli ta' oriġini stabbiliti f'dawk in-Noti għat-tielet darba. Id-Deċiżjoni Nru 1/2010 tapplika sat-30 ta’ Ġunju 2014.

               (3)Jitqies xieraq li tiġi estiża fuq bażi temporanja l-applikazzjoni tar-regoli ta’ oriġini stabbiliti fin-Noti 2 u 3 tal-Appendiċi II(a) tal-Anness III tad-Deċiżjoni Nru 2/2000 b’effett mill-1 ta’ Lulju 2014 sal-31 ta’ Diċembru 2019 b’konformità mal-prinċipji tal-immodernizzar tal-ftehim bejn il-Messiku u l-Unjoni Ewropea biex tiġi żgurata l-kontinwità mar-regoli speċifiċi għall-prodott fil-futur.

               (4)Billi l-estensjoni tal-applikazzjoni tar-regoli ta’ oriġini stabbiliti fin-Noti 2 u 3 tal-Appendiċi II(a) tal-Anness III tad-Deċiżjoni Nru 2/2000 li ngħatat permezz tad-Deċiżjoni Nru 1/2010 skadiet fit-30 ta’ Ġunju 2014, jitqies xieraq li tiġi applikata l-estensjoni l-ġdida b’mod retroattiv, mill-1 ta’ Lulju 2014, sabiex ikun evitat tfixkil fil-kundizzjonijiet ekonomiċi eżistenti.

               (5)Għall-finijiet tal-applikazzjoni retroattiva, il-limitu ta’ żmien għall-preżentazzjoni tal-prova tal-oriġini permezz ta’ ċertifikat ta’ moviment EUR.1 jew ta’ dikjarazzjoni fuq fattura għandu jiġi estiż minn sentejn għal tliet snin għall-prodotti kimiċi rilevanti importati fl-Unjoni fil-perjodu bejn l-1 ta’ Lulju 2014 u t-30 ta’ Ġunju 2015,

               ADOTTA DIN ID-DEĊIŻJONI:

               Artikolu 1

               1. Il-pożizzjoni li trid tiġi adottata f’isem l-Unjoni fil-Kumitat Konġunt Unjoni Ewropea-Messiku fir-rigward tal-Anness III tad-Deċiżjoni Nru 2/2000 tal-Kunsill Konġunt KE-Messiku tat-23 ta’ Marzu 2000 għandha tkun ibbażata fuq l-abbozz tad-Deċiżjoni tal-Kumitat Konġunt Unjoni Ewropea-Messiku mehmuż ma’ din id-Deċiżjoni.

               2. Ir-rappreżentanti tal-Unjoni fil-Kumitat Konġunt Unjoni Ewropea-Messiku jistgħu jaqblu dwar tibdil minuri fl-abbozz tad-Deċiżjoni tal-Kumitat Konġunt Unjoni Ewropea-Messiku msemmi fil-paragrafu 1 mingħajr deċiżjoni ulterjuri tal-Kunsill.

               Artikolu 2

               Wara li tiġi adottata, id-Deċiżjoni tal-Kumitat Konġunt Unjoni Ewropea-Messiku rigward l-emendi għall-Anness III tad-Deċiżjoni Nru 2/2000 tal-Kunsill Konġunt KE-Messiku għandha tiġi ppubblikata f’Il-Ġurnal Uffiċjali tal-Unjoni Ewropea.

               Magħmul fi Brussell,

                     Għall-Kunsill

                     Il-President

               ID-DIKJARAZZJONI FINANZJARJA LEĠIŻLATTIVA

               1.IL-QAFAS TAL-PROPOSTA

               1.1.It-titlu tal-proposta

               1.2.Il-qasam jew l-oqsma ta’ politika kkonċernati fl-istruttura ABM/ABB

               1.3.In-natura tal-proposta

               1.4.L-objettiv(i)

               1.5.Ir-raġunijiet għall-proposta

               1.6.It-tul ta’ żmien u l-impatt finanzjarju

               1.7.Il-metodu jew il-metodi ta’ ġestjoni ppjanati

               2.IL-MIŻURI TA’ ĠESTJONI

               2.1.Ir-regoli dwar il-monitoraġġ u r-rappurtar

               2.2.Is-sistema ta' ġestjoni u kontroll

               2.3.Il-miżuri għall-prevenzjoni ta’ frodi u ta’ irregolaritajiet

               3.L-IMPATT FINANZJARJU STMAT TAL-PROPOSTA/INIZJATTIVA

               3.1.L-intestatura jew l-intestaturi tal-qafas finanzjarju pluriennali u tal-linja jew tal-linji baġitarji tan-nefqa affettwati

               3.2.L-impatt stmat fuq in-nefqa

               3.2.1.Is-sommarju tal-impatt stmat fuq in-nefqa

               3.2.2.L-impatt smat fuq l-approprjazzjonijiet operazzjonali

               3.2.3.L-impatt stmat fuq l-approprjazzjonijiet ta’ natura amministrattiva

               3.2.4.Il-kompatibbiltà mal-qafas finanzjarju pluriennali attwali

               3.2.5.Il-kontribuzzjonijiet minn partijiet terzi

               3.3.L-impatt stmat fuq id-dħul

               ID-DIKJARAZZJONI FINANZJARJA LEĠIŻLATTIVA

               1.IL-QAFAS TAL-PROPOSTA/INIZJATTIVA

               1.1.It-titlu tal-proposta/inizjattiva

                  Id-Deċiżjoni tal-Kunsill dwar il-pożizzjoni li trid tiġi adottata f’isem l-Unjoni Ewropea fil-Kumitat Konġunt UE-Messiku b’rabta mal-emendi tal-Anness III tad-Deċiżjoni Nru 2/2000 tal-Kunsill Konġunt KE-Messiku tat-23 ta' Marzu 2000, li tikkonċerna d-definizzjoni tal-kunċett ta’ prodotti oriġinarji u tal-metodi ta' kooperazzjoni amministrattiva

               1.2.Il-qasam jew l-oqsma ta’ politika kkonċernati fl-istruttura ABM/ABB
                  6

                  Il-linja tad-dħul: Il-Kapitolu 12 (Dazji doganali u dazji oħra msemmija fl-Artikolu 2(1)(a) tad-Deċiżjoni 2007/436/KE, EURATOM)

               1.3.In-natura tal-proposta/inizjattiva

               ☒ Il-proposta/l-inizjattiva hija relatata ma’ azzjoni ġdida

               ◻ Il-proposta/l-inizjattiva hija relatata ma’ azzjoni ġdida wara proġett pilota/azzjoni preparatorja
                  7

               ◻ Il-proposta/l-inizjattiva hija relatata mal-estensjoni ta’ azzjoni eżistenti

               ◻ Il-proposta/l-inizjattiva hija relatata ma’ azzjoni ridiretta lejn azzjoni ġdida

               1.4.L-objettiv(i)

               1.4.1.L-objettiv jew l-objettivi strateġiċi pluriennali tal-Kummissjoni fil-mira tal-proposta/inizjattiva

                  Mhux applikabbli

               1.4.2.L-objettiv jew l-objettivi speċifiċi u l-attività jew l-attivitajiet ABM/ABB ikkonċernati

                  L-objettiv speċifiku Nru

                  Mhux applikabbli

                  L-attività jew l-attivitajiet ABM/ABB ikkonċernati

                  Id-dazji doganali

               1.4.3.Ir-riżultat(i) u l-impatt mistennija

               Speċifika l-effetti li l-proposta/l-inzjattiva għandu jkollha fuq il-benefiċjarji/il-gruppi fil-mira.

                  Se jiżdied il-kummerċ bejn il-Messiku u l-UE ta’ dawk il-prodotti kimiċi taħt is-SA (is-Sistema armonizzata) 2914 u 2915, li għalihom ir-regoli dwar l-oriġini speċifiċi għall-prodott qegħdin jinbidlu.

               1.4.4.L-indikaturi tar-riżultati u tal-impatt

               Speċifika l-indikaturi għall-monitoraġġ tal-implimentazzjoni tal-proposta/inizjattiva.

                  Mhux applikabbli

               1.5.Ir-raġunijiet għall-proposta/inizjattiva

               1.5.1.Ir-rekwiżit jew ir-rekwiżiti li jridu jiġu ssodisfati fuq medda qasira jew medda twila ta' żmien

                  Mhux applikabbli

               1.5.2.Il-valur miżjud tal-involviment tal-UE

                  Il-proposta taqa' fil-kompetenza esklużiva tal-Unjoni Ewropea.

               1.5.3.It-tagħlim miksub minn esperjenzi simili fl-imgħoddi

                  Mhux applikabbli

               1.5.4.Il-kompatibbiltà u s-sinerġija possibbli ma’ strumenti xierqa oħrajn

                  Mhux applikabbli

               1.6.It-tul ta’ żmien u l-impatt finanzjarju

               ☒ Il-proposta/l-inzjattiva b’tul ta’ żmien limitat

               –☒
                     Il-proposta/l-inizjattiva fis-seħħ mill-1 ta’ Lulju 2014 sal-31 ta’ Diċembru 2019

               –◻
                     L-impatt finanzjajru minn SSSS sa SSSS

               ◻ Il-proposta/l-inzjattiva b’tul ta’ żmien illimitat

               –L-implimentazzjoni b’perjodu tal-bidu minn SSSS sa SSSS,

               –segwita bi tħaddim fuq skala sħiħa.

               1.7.Il-metodu jew il-metodi ta’ ġestjoni ppjanati
                  8

               ◻ Il-ġestjoni diretta mill-Kummissjoni

               –◻ mid-dipartimenti tagħha, inkluż il-persunal tagħha fid-delegazzjonijiet tal-Unjoni;

               –◻
                     mill-aġenziji eżekuttivi

               ☒ Il-ġestjoni konġunta mal-Istati Membri

               ◻ Il-ġestjoni indiretta billi l-kompiti ta' implimentazzjoni baġitarja jitħallew f'idejn:

               –◻ il-pajjiżi terzi jew il-korpi li huma nnominaw;

               –◻ l-organizzazzjonijiet internazzjonali u l-aġenziji tagħhom (iridu jiġu speċifikati);

               –◻il-BEI u l-Fond Ewropew tal-Investiment;

               –◻ il-korpi msemmija fl-Artikoli 208 u 209 tar-Regolament Finanzjarju;

               –◻ il-korpi rregolati bil-liġi pubblika;

               –◻ il-korpi rregolati mid-dritt privat b'missjoni tas-servizz pubbliku li tkun li jipprovdu garanziji finanzjarji adegwati;

               –◻ il-korpi rregolati mid-dritt privat ta’ Stat Membru li jkunu fdati bl-implimentazzjoni ta’ sħubija pubblika-privata u li jipprovdu garanziji finanzjarji adegwati;

               –◻ il-persuni fdati bl-implimentazzjoni ta’ azzjonijiet speċifiċi fil-PESK skont it-Titolu V tat-TUE, u identifikati fl-att bażiku rilevanti.

               –Jekk ikun indikat aktar minn metodu wieħed ta’ ġestjoni, jekk jogħġbok agħti d-dettalji fit-taqsima “Kummenti”.

               Kummenti

                  Mhux applikabbli

               2.IL-MIŻURI TA’ ĠESTJONI

               2.1.Ir-regoli dwar il-monitoraġġ u r-rappurtar

               Speċifika l-frekwenza u l-kundizzjonijiet.

                  Mhux applikabbli

               2.2.Is-sistema ta' ġestjoni u kontroll

               2.2.1.Ir-riskju jew ir-riskji identifikati

                  L-ebda riskju ma ġie identifikat

               2.2.2.L-informazzjoni li tikkonċerna l-istabbiliment tas-sistema ta’ kontroll intern

                  Mhux applikabbli

               2.2.3.L-istima tal-kostijiet u tal-benefiċċji tal-kontrolli u l-valutazzjoni tal-livell mistenni tar-riskju ta’ żball

                  Mhux applikabbli

               2.3.Il-miżuri għall-prevenzjoni ta’ frodi u ta’ irregolaritajiet

               Speċifika l-miżuri eżistenti jew ippjanati ta’ prevenzjoni u ta’ protezzjoni.

                  Mhux applikabbli

               3.L-IMPATT FINANZJARJU STMAT TAL-PROPOSTA/INIZJATTIVA

               3.1.L-intestatura jew l-intestaturi tal-qafas finanzjarju pluriennali u tal-linja jew tal-linji baġitarji tan-nefqa affettwati

               Mhux applikabbli

               3.2.L-impatt stmat fuq in-nefqa

               3.2.1.Is-sommarju tal-impatt stmat fuq in-nefqa

               Mhux applikabbli

               3.2.2.L-impatt smat fuq l-approprjazzjonijiet operazzjonali

               –☒Il-proposta/l-inizjattiva ma tirrikjedix l-użu ta' approprjazzjonijiet operazzjonali

               –◻
                     Il-proposta/l-inizjattiva tirrikjedi l-użu ta’ approprjazzjonijiet operazzjonali, kif spjegat hawn taħt:

               3.2.3.L-impatt stmat fuq l-approprjazzjonijiet ta’ natura amministrattiva

               3.2.3.1.Sommarju

               –☒
                     Il-proposta/l-inizjattiva ma tirrikjedix l-użu ta' approprjazzjonijiet ta’ natura amministrattiva

               –◻
                     Il-proposta/l-inizjattiva tirrikjedi l-użu ta’ approprjazzjonijiet ta’ natura amministrattiva, kif spjegat hawn taħt:

               3.2.3.2.Ir-rekwiżiti stmati tar-riżorsi umani

               –☒
                     Il-proposta/l-inizjattiva ma tirrikjedix l-użu ta' riżorsi umani.

               –◻
                     Il-proposta/l-inizjattiva tirrikjedi l-użu ta’ riżorsi umani, kif spjegat hawn taħt:

               3.2.4.Il-kompatibbiltà mal-qafas finanzjarju pluriennali attwali

               –☒
                     Il-proposta/l-inizjattiva hija kompatibbli mal-qafas finanzjarju pluriennali attwali.

               –◻
                     Il-proposta/inizjattiva se teħtieġ programmar mill-ġdid tal-intestatura rilevanti fil-qafas finanzjarju pluriennali.

                  Spjega liema programmar mill-ġdid huwa meħtieġ, filwaqt li tispeċifika l-linji baġitarji kkonċernati u l-ammonti korrispondenti.

                  Mhux applikabbli

               –◻
                     Il-proposta/l-inizjattiva tirrikjedi applikazzjoni tal-istrument ta' flessibbiltà jew reviżjoni tal-qafas finanzjarju pluriennali.

                  Spjega x’inhu meħtieġ, filwaqt li tispeċifika l-intestaturi u l-linji baġitarji kkonċernati u l-ammonti korrispondenti.

                  Mhux applikabbli

               3.2.5.Il-kontribuzzjonijiet minn partijiet terzi

               –Il-proposta/l-inizjattiva ma tipprevedix kofinanzjament minn partijiet terzi.

               3.3.L-impatt stmat fuq id-dħul

               –◻
                     Il-proposta/l-inizjattiva ma għandha l-ebda impatt finanzjarju fuq id-dħul.

               –☒
                     Il-proposta/l-inizjattiva għandha l-impatt finanzjarju li ġej:

               fuq ir-riżorsi proprji

               fuq id-dħul mixxellanju

               EUR miljuni (sa tliet punti deċimali)

                        Linja tad-dħul baġitarju:

                        L-approprjazzjonijiet disponibbli għas-sena finanzjarja attwali

                        L-impatt tal-proposta/inizjattiva
                           9

                        Sena
                        N

                        Sena
                        N+1

                        Sena
                        N+2

                        Sena
                        N+3

                        Sena
                        N+4

                        Sena
                        N+5

                        Total

                        Artikolu 120

                        20 000 500 000

                        -2.5

                        -5

                        -5

                        -5

                        -5

                        -5

                        -27.5

               Għad-dħul mixxellanju “assenjat”, speċifika liema linja jew linji tan-nefqa baġitarja ġew affettwati.

                  Mhux applikabbli

               Speċifika l-metodu għall-kalkolu tal-impatt fuq l-introjtu.

                  Ċerti prodotti kimiċi taħt SA 2914 u 2915 importati mill-Messiku jħallsu dazju fin-nazzjon l-aktar iffavorit (MFN - most favoured nation) ta’ 5.5 %. Jekk jitbiddlu r-regoli tal-oriġini speċifiċi għall-prodott, dawn is-sustanzi kimiċi jkunu jistgħu jiġu importati b’rata ta’ dazju preferenzjali ta’ 0 %.

                     (1)
                  ĠU C 326, 26.10.2012, p. 146

                     (2)
                  ĠU L 245, 29.9.2000, p. 1167.

                     (3)
                  ĠU L 245, 29.9.2000, p.1, ara ĠU L 157, 30.6.2000, p.10

                     (4)
                  ĠU L 276, 28.10.2000, p. 45.

                     (5)
                  ĠU L 277, 21.10.2010, p. 30.

                     (6)
                  ABM: ġestjoni bbażata fuq l-attività; ABB: ibbaġitjar ibbażat fuq l-attività.

                     (7)
                  Kif imsemmi fl-Artikolu 54(2)(a) jew (b) tar-Regolament Finanzjarju.

                     (8)
                  Id-dettalji tal-metodi ta' ġestjoni u r-referenzi għar-Regolament Finanzjarju jinsabu fis-sit tal-BudgWeb:

                     http://www.cc.cec/budg/man/budgmanag/budgmanag_en.html

                     (9)
                  Fir-rigward tar-riżorsi proprji tradizzjonali (id-dazji doganali, l-imposti fuq iz-zokkor), l-ammonti indikati għandhom ikunu ammonti netti, jiġifieri ammonti grossi wara tnaqqis ta’ 25 % għal kostijiet ta’ ġbir.

    ---documentbreak---

               IL-KUMMISSJONI EWROPEA
            Brussell, 8.2.2017
            COM(2017) 65 final
            ANNESS
            tal-
            Proposta għal Deċiżjoni tal-Kunsill
            dwar il-pożizzjoni li trid tiġi adottata f'isem l-Unjoni Ewropea fil-Kumitat Konġunt UE-Messiku fir-rigward tal-emendi tal-Anness III tad-Deċiżjoni Nru 2/2000 tal-Kunsill Konġunt KE-Messiku tat-23 ta' Marzu 2000, dwar id-definizzjoni tal-kunċett tal-prodotti oriġinarji u l-metodi ta' kooperazzjoni amministrattiva

               ID-DEĊIŻJONI Nru X/XXXX TAL-KUMITAT KONĠUNT UNJONI EWROPEA-MESSIKU

               tal-XX XXXXXX XXXX

               fir-rigward tal-emendi tal-Anness III tad-Deċiżjoni Nru 2/2000 tal-Kunsill Konġunt KE-Messiku tat-23 ta’ Marzu 2000, dwar it-tifsira tal-kunċett ta’ prodotti oriġinarji u l-metodi ta’ kooperazzjoni amministrattiva

               IL-KUMITAT KONĠUNT,

               Wara li kkunsidra d-Deċiżjoni Nru 2/2000 tal-Kunsill Konġunt KE-Messiku tat-23 ta’ Marzu 2000 (minn hawn ’il quddiem id-“Deċiżjoni Nru 2/2000”), u l-Anness III tagħha, u b’mod partikolari l-Artikolu 38 tagħha,

               Billi:

               (1)
                     L-Anness III tad-Deċiżjoni Nru 2/2000 jistabbilixxi r-regoli ta’ orġini għall-prodotti li joriġinaw fit-territorju tal-Partijiet għall-Ftehim.

               (2)
                     Ir-regoli ta’ oriġini speċifiċi għall-prodott stabbiliti fl-Appendiċi II tal-Anness III tad-Deċiżjoni Nru 2/2000 għall-prodotti kklassifikati taħt l-intestaturi 2914 u 2915 tas-Sistema Armonizzata, għandhom jiġu emendati biex jippermettu l-applikazzjoni temporanja mill-1 ta’ Lulju 2014 sal-31 ta’ Diċembru 2019 tar-regoli ta’ oriġini speċifiċi għall-prodott stabbiliti fin-Noti 2 u 3 tal-Appendiċi II(a) tal-Anness III tad-Deċiżjoni Nru 2/2000 u għandhom jiġu aġġornati biex tkun tista’ tiġi stabbilita regola ta’ oriġini speċifika għall-prodott, modernizzata u konformi mal-ftehimiet kummerċjali reċenti. Jitqies xieraq li tiġi applikata l-estensjoni l-ġdida b’mod retroattiv mill-1 ta’ Lulju 2014, sabiex jiġi evitat tfixkil fil-kundizzjonijiet ekonomiċi eżistenti.

               (3)
                     L-Appendiċi V tal-Anness III tad-Deċiżjoni Nru 2/2000 jistabbilixxi l-limitu taż-żmien li fih kull Parti tista’ taċċetta ċertifikat ta’ moviment EUR.1 maħruġ b’mod retrospettiv kif imsemmi fl-Artikolu 17(3) ta’ dak l-Anness, jew li fih l-esportatur jista’ jippreżenta dikjarazzjoni fuq fattura lill-awtorità doganali tal-Parti li timporta wara l-esportazzjoni tal-prodotti kif previst fl-Artikolu 20(6) tal-Anness III tad-Deċiżjoni Nru 2/2000.

               (4)
                     Għall-prodotti li jaqgħu taħt l-intestaturi 2914 u 2915 tas-Sistema Armonizzata li jiġu importati fl-UE matul il-perjodu mill-1 ta’ Lulju 2014 sat-30 ta’ Ġunju 2015, il-perjodu ta’ preżentazzjoni għandu jiġi estiż għal tliet snin biex iqis l-emendi retroattivi tar-regoli ta’ oriġini speċifiċi għall-prodott fir-rigward ta’ dawk il-prodotti.

               (5)
                     It-titolu tal-Appendiċi V tal-Anness III tad-Deċiżjoni Nru 2/2000 għandu jiġi emendat sabiex jiġi allinjat mal-limitu ta’ żmien mibdul u mal-Artikolu 17(3) u mal-Artikolu 20(6) tal-Anness III tad-Deċiżjoni Nru 2/2000.

               (6)
                     Għaldaqstant, l-Anness III tad-Deċiżjoni Nru 2/2000 tal-Kunsill Konġunt KE-Messiku għandu jiġi emendat skont dan,

               IDDEĊIEDA KIF ĠEJ:

               Artikolu 1

               1. L-Appendiċi II tal-Anness III tad-Deċiżjoni Nru 2/2000 huwa emendat kif stabbilit fl-Anness I ta’ din id-Deċiżjoni.

               2. L-Appendiċi V tal-Anness III tad-Deċiżjoni Nru 2/2000 huwa sostitwit kif stabbilit fl-Anness II ta’ din id-Deċiżjoni.

               Artikolu 2

               Din id-Deċiżjoni għandha tidħol fis-seħħ 45 jum wara dak tal-adozzjoni tagħha.

               Għandha tapplika mill-1 ta' Lulju 2014.

               Magħmul fi XXXX, XX XXXX 2017

               Għall-Kumitat Konġunt

               ANNESS I

               L-Appendiċi II tal-Anness III tad-Deċiżjoni Nru 2/2000 huwa emendat kif ġej:

               (1)
                      qed tiddaħħal l-entrata li ġejja:

                        “Intestatura SA

                        Deskrizzjoni tal-prodott

                        Xogħol jew ipproċessar imwettaq fuq materjali mhux oriġinarji li jikkonferixxi l-istatus tal-oriġini

                        (1)

                        (2)

                        (3)                  jew                     (4)

                        ex 2914*

                        Alkoħol diaċeton

                        Metil isubutil keton

                        Mesitil ossidu

                        Manifattura mill-aċeton

                        Manifattura li fiha sseħħ reazzjoni kimika**

               * Applikabbli mill-1 ta’ Lulju 2014 sal-31 ta’ Diċembru 2019.

               ** “Reazzjoni kimika” hija proċess (inkluż proċess bijokimiku) li jirriżulta f’molekula bi struttura ġdida bit-tkissir ta’ rabtiet intramolekulari u bl-iffurmar ta’ rabtiet intramolekulari ġodda, jew bit-tibdil fl-arranġament spazjali tal-atomi f’molekula.

               Il-proċessi li ġejjin ma għandhomx jitqiesu għal finijiet ta’ oriġini:

               (a)taħlil fl-ilma jew solventi oħra;

               (b)l-eliminazzjoni ta’ solventi inkluż ilma solventi; jew

               (c)iż-żieda jew l-eliminazzjoni ta' ilma tal-kristallizzazzjoni.”

               (2)
                     l-entrata għall-intestatura 2915 tas-SA qed tiġi ssostitwita b'dan li ġej:

                        “Intestatura SA

                        Deskrizzjoni tal-prodott

                        Xogħol jew ipproċessar imwettaq fuq materjali mhux oriġinarji li jikkonferixxi l-istatus tal-oriġini

                        (1)

                        (2)

                        (3)                  jew                     (4)

                        2915*

                        Aċti aċikliċi monokarboksiliċi saturati u l-anidridi tagħhom, alidi, perossidi u peroksi aċti; id-derivattivi aloġenati, sulfonati, nitrati jew nitrosati tagħhom, ħlief għal:

                        Manifattura minn materjali ta’ kwalunkwe intestatura. Madankollu, il-valur tal-materjali kollha tal-intestaturi 2915 u 2916 użati ma jistax jaqbeż 20 % tal-prezz mill-fabbrika tal-prodott

                        Manifattura li fiha l-valur tal-materjal kollu użat ma jaqbiżx 40 % tal-prezz mill-fabbrika tal-prodott

                        Anidride aċetiku, etil u aċetat n-butiliku, aċetat viniliku, aċetat isopropil u metilamil, aċti mono-, di- jew trikloroaċetiċi, il-melħ u l-esteri tagħhom

                        Manifattura minn materjali ta’ kwalunkwe intestatura. Madankollu, il-valur tal-materjali kollha tal-intestatura 2916 użati ma jistax jaqbeż 20 % tal-prezz mill-fabbrika tal-prodott

                        Manifattura li fiha sseħħ reazzjoni kimika**

               *
                     Applikabbli mill-1 ta’ Lulju 2014 sal-31 ta’ Diċembru 2019.

               ** “Reazzjoni kimika” hija proċess (inkluż proċess bijokimiku) li jirriżulta f’molekula bi struttura ġdida bit-tkissir ta’ rabtiet intramolekulari u bl-iffurmar ta’ rabtiet intramolekulari ġodda, jew bit-tibdil fl-arranġament spazjali tal-atomi f’molekula.

               Il-proċessi li ġejjin ma għandhomx jitqiesu għal finijiet ta’ oriġini:

               (a)
                     taħlil fl-ilma jew solventi oħra;

               (b)
                     l-eliminazzjoni ta’ solventi inkluż ilma solventi; jew

               (c)
                     iż-żieda jew l-eliminazzjoni ta' ilma tal-kristallizzazzjoni.”

               ANNESS II

               L-Appendiċi V tal-Anness III tad-Deċiżjoni Nru 2/2000 huwa sostitwit kif ġej:

               "Appendiċi V

               IL-PERJODU TA’ ŻMIEN LI MATULU L-AWTORITÀ DOGANALI TAĊĊETTA ĊERTIFIKAT TA’ MOVIMENT EUR.1 MAĦRUĠ B’MOD RETROSPETTIV B’KONFORMITÀ MAL-ARTIKOLU 17(3) TAL-ANNESS III U GĦALL-PREŻENTAZZJONI TA’ DIKJARAZZJONI FUQ FATTURA B’KONFORMITÀ MAL-ARTIKOLU 20(6) TA’ DAK L-ANNESS

               1. Għall-importazzjonijiet lejn l-Unjoni Ewropea: Il-perjodu ta’ żmien huwa ta’ sentejn miż-żmien meta jiġu importati l-prodotti li magħhom huwa marbut iċ-ċertifikat ta’ moviment EUR.1. Għall-prodotti li jaqgħu taħt l-intestatura ex 2914 u 2915 tas-SA kif stabbilit fl-Appendiċi II, li daħlu fl-Unjoni Ewropea bejn l-1 ta’ Lulju 2014 u t-30 ta’ Ġunju 2015, il-perjodu ta’ żmien huwa ta’ tliet snin miż-żmien meta jiġu importati l-prodotti li magħhom huwa marbut iċ-ċertifikat ta’ moviment EUR.1.

               2. Għall-importazzjonijiet lejn il-Messiku: Il-perjodu ta’ żmien huwa ta’ sena miż-żmien meta jiġu importati l-prodotti li magħhom huwa marbut iċ-ċertifikat ta’ moviment EUR.1.”


Avviż Legali Importanti

|

52009PC0460

Proposta għal deċiżjoni tal-Kunsill rigward il-pożizzjoni li għandha tieħu l-Komunità fil- Kunsill tal-Grupp ta' Studju Internazzjonali dwar il-Ġuta dwar il-Ftehim li jistabbilixxi t-Termini ta' Referenza tal-Grupp ta' Studju Internazzjonali dwar il-Ġuta, 2001  /* KUMM/2009/0460 finali */

	[pic] | KUMMISSJONI TAL-KOMUNITAJIET EWROPEJ |Brussel 8.9.2009KUMM(2009) 460 finaliProposta għalDEĊIŻJONI TAL-KUNSILLrigward il-pożizzjoni li għandha tieħu l-Komunità fil- Kunsill tal-Grupp ta' Studju Internazzjonali dwar il-Ġuta dwar il-Ftehim li jistabbilixxi t-Termini ta' Referenza tal-Grupp ta' Studju Internazzjonali dwar il-Ġuta, 2001MEMORANDUM TA' SPJEGAZZJONIIl-Ftehim Internazzjonali li jistabbilixxi t-Termini ta’ Referenza tal-Grupp ta' Studju Internazzjonali dwar il-Ġuta, 2001 ġie aċċettat mill-Komunità Ewropea permezz tad-Deċiżjoni tal-Kunsill 2002/312/KE tal-15 ta’ April 2002. Il-Ftehim daħal fis-seħħ fis-27 ta’ April 2002 għal perjodu ta’ tmien snin u se jiskadi fis-26 ta’ April 2010, sakemm ma jiġix estiż.Fil-laqgħa tal-Kunsill tal-Grupp ta' Studju Internazzjonali dwar il-Ġuta li saret f’Dhaka fil-5 u s-6 ta’ April 2009, il-membri unanimament laħqu ftehim preliminari dwar l-estensjoni tal-mandat tal-Grupp ta' Studju Internazzjonali dwar il-Ġuta għal perjodu inizjali ta’ sentejn, f’konformità mar-Regola 25(b), suġġett, madanakollu, għall-approvazzjoni formali tal-awtoritajiet nazzjonali. Din l-estensjoni tippermetti biżżejjed żmien lill-membri sabiex jivvalutaw il-Grupp u eventwalment jiddeċiedu jekk jinnegozjawx ftehim li jissuċċedih, grazzi għall-estensjoni ulterjuri ta’ sentejn.Il-parteċipazzjoni tal-Komunità Ewropea fil-Ftehim hija skont il-kompetenza esklussiva tagħha.Id-deċiżjoni proposta ma tibdilx il-kontribuzzjoni tal-Komunità Ewropea għall-baġit amministrattiv tal-Grupp ta' Studju Internazzjonali dwar il-Ġuta, liema kontribuzzjoni tibqa’ dovuta għal kull sena finanzjarja.L-għan ta’ din il-proposta huwa li l-Komunità tiġi awtorizzata tivvota favur l-estensjoni tal-Ftehim.Fid-dawl ta' dak li ssemma' hawn fuq, il-Kummissjoni tipproponi lill-Kunsill li jadotta d-deċiżjoni mehmuża.Proposta għalDEĊIŻJONI TAL-KUNSILLrigward il-pożizzjoni li għandha tieħu l-Komunità fil- Kunsill tal-Grupp ta' Studju Internazzjonali dwar il-Ġuta dwar il-Ftehim li jistabbilixxi t-Termini ta' Referenza tal-Grupp ta' Studju Internazzjonali dwar il-Ġuta, 2001IL-KUNSILL TAL-UNJONI EWROPEA,Wara li kkunsidra t-Trattat li jistabbilixxi l-Komunità Ewropea, u b'mod partikulari l-Artikolu 133 flimkien mat-tieni subparagrafu tal-Artikli 300(2) tiegħu,Wara li kkunsidra l-proposta mill-Kummissjoni[1],Billi:(1) Il-Ftehim Internazzjonali li jistabilixxi it-Termini ta’ Referenza tal-Grupp ta' Studju Internazzjonali dwar il-Ġuta, 2001 ġie ffirmat u konkluż f’isem il-Komunità Ewropea permezz tad-Deċiżjoni tal-Kunsill 2002/312/KE tal-15 ta’ April 2002[2].(2) Skont ir-Regola 25(a) u (b), il-Ftehim li jistabbilixxi t-Termini ta’ Referenza tal-Grupp ta' Studju Internazzjonali dwar il-Ġuta, 2001 għandu jiskadi fis-26 ta' April 2010 sakemm ma jiġix estiż lil hinn minn dik id-data b'deċiżjoni tal-Kunsill tal-Grupp ta' Studju Internazzjonali dwar il-Ġuta, għal perjodu jew tnejn mingħajr ma jeċċedi t-total kombinat ta’ erba’ snin.(3) L-estensjoni ta’ dak il-Ftehim hija fl-interess tal-Komunità Ewropea.(4) Għandha tiġi determinata l-pożizzjoni tal-Komunità Ewropea fil-Kunsill Internazzjonali tal-Grupp ta' Studju Internazzjonali dwar il-Ġuta,.IDDEĊIEDA KIF ĠEJ:Artikolu UnikuIl-pożizzjoni tal-Komunità Ewropea fi ħdan il-Kunsill tal-Grupp ta' Studju Internazzjonali dwar il-Ġuta, għandha tkun li tivvota favur l-estensjoni tal-Ftehim li jistabbilixxi t-Termini ta’ Referenza tal-Grupp ta' Studju Internazzjonali dwar il-Ġuta, 2001 għal perjodu wieħed jew tnejn mingħajr ma jeċċedi total ikkombinat ta’ erba’ snin u li din l-estensjoni tiġi notifikata lis-Segretarju Ġenerali tan-Nazzjonjiet Uniti.Magħmul fi Brussell,Għall-KunsillIl-President [1] ĠU C[2] ĠU L 112, 27.4.2002, p. 34.


               IL-KUMMISSJONI EWROPEA
            Brussell, 26.2.2016
            COM(2016) 89 final
            2016/0053(NLE)
            Proposta għal
            DEĊIŻJONI TAL-KUNSILL
            li tistabbilixxi l-pożizzjoni li għandha tiġi adottata mill-Unjoni fl-54 sessjoni tal-Kumitat ta’ Esperti dwar it-Trasport ta’ Oġġetti Perikolużi tal-OTIF fir-rigward ta’ ċerti emendi tal-Appendiċi C mal-Konvenzjoni dwar it-Trasport Internazzjonali bil-Ferrovija (COTIF) applikabbli mill-1 ta’ Jannar 2017

               MEMORANDUM TA’ SPJEGAZZJONI

               1.KUNTEST TAL-PROPOSTA

                  Il-proposta tad-Deċiżjoni tal-Kunsill għandha l-għan li tistabbilixxi l-pożizzjoni tal-Unjoni Ewropea fil-Kumitat ta’ Esperti dwar it-Trasport ta’ Oġġetti Perikolużi tal-OTIF (minn issa ’l quddiem “il-kumitat ta' esperti tal-RID”) li għandu jsir fil-25 ta’ Mejju 2016 fir-rigward ta’ ċerti emendi tekniċi u dispożizzjonijiet amministrattivi mniżżla fl-Anness tal-Appendiċi C tal-Konvenzjoni dwar it-Trasport Internazzjonali bil-Ferrovija (COTIF), li huma mistennija li jiġu deċiżi mill-kumitat imsemmi.

                  L-Anness imsemmi hawn fuq, li huwa magħruf bħala l-RID, jirregola t-trasport internazzjonali ta’ oġġetti perikolużi bil-ferrovija bejn dawk l-Istati Kontraenti tal-COTIF li japplikaw ir-regoli tal-RID (l-Istati Kontraenti tar-RID).

               2.RIŻULTATI TAL-KONSULTAZZJONIJIET MAL-PARTIJIET INTERESSATI U L-VALUTAZZJONIJIET TAL-IMPATT

                  Id-dispożizzjonijiet internazzjonali relatati mat-trasport ta’ oġġetti perikolużi huma stabbiliti f’diversi organizzazzjonijiet internazzjonali bħall-OTIF, il-Kummissjoni Ekonomika għall-Ewropa tan-Nazzjonijiet Uniti (UN-ECE) u diversi aġenziji speċjalizzati tan-Nazzjonijiet Uniti. Minħabba li r-regoli jridu jkunu kompatibbli ma’ xulxin, ġiet żviluppata sistema internazzjonali kumplessa għall-koordinazzjoni u l-armonizzazzjoni bejn l-organizzazzjonijiet involuti f’dan ix-xogħol. Id-dispożizzjonijiet jiġu adattati wara ċiklu ta’ sentejn.

                  Matul il-preparazzjoni ta’ dawn l-emendi ġew ikkonsultati firxa kbira ta’ esperti mis-settur pubbliku u privat. Matul l-iżvilupp ta’ dawn l-emendi saru l-laqgħat tekniċi li ġejjin:

                  fis-Sottokumitat ta’ Esperti tan-Nazzjonijiet Uniti dwar it-trasport ta’ oġġetti perikolużi

               (1) fit-43 sessjoni f'Ġinevra, mill-24 sat-28 ta' Ġunju 2013,

               (2) fl-44 sessjoni f'Ġinevra, mill-25 ta' Novembru sal-4 ta' Diċembru 2013,

               (3) fil-45 sessjoni f'Ġinevra, mit-23 ta' Ġunju sat-2 ta' Lulju 2014, u

                  (4) fis-46 sessjoni f’Ġinevra, mill-1 sad-9 ta’ Diċembru 2014,

                  fil-laqgħa konġunta tal-Kumitat ta' Esperti tal-RID tal-OTIF– UN-ECE u l-Grupp ta' Ħidma dwar it-Trasport ta' Oġġetti Perikolużi fis-

                  (1)sessjoni tal-ħarifa tal-2014 f'Ġinevra, mill-15 sad-19 ta' Settembru 2014

                  (2)sessjoni tar-rebbiegħa tal-2015 f'Bern, mit-23 sas-27 ta' Marzu 2015

                  (3)sessjoni tal-ħarifa tal-2015 f'Ġinevra, mill-15 sal-25 ta' Settembru 2015, u

                  (4) ser ikun hemm laqgħa konġunta oħra (is-sessjoni tar-rebbiegħa tal-2016 f’Bern, mil-14 sat-18 ta’ Marzu 2016) li hija mistennija li tirrakkomanda aktar emendi applikabbli fl-1 ta’ Jannar 2017,

                  fil-grupp ta’ ħidma permanenti tal-kumitat ta’ esperti tal-RID

                  (1) fir-raba’ sessjoni f’Madrid, mis-17 sal-20 ta’ Novembru 2014, u

                  (2) fil-ħames sessjoni f’Żagreb, mit-23 sas-27 ta’ Novembru 2015.

                  F’dawn il-laqgħat il-proposti individwali għall-emendi ġew analizzati u pproċessati mill-kumitati ta' esperti. Fil-biċċa l-kbira tal-każijiet intlaħaq qbil unanimu rigward l-azzjoni rakkomandata. Ċerti proposti ġew rakkomandati mill-maġġoranza tal-esperti. Il-Kumitat ta’ Esperti tal-OTIF dwar it-trasport ta’ oġġetti perikolużi se jieħu deċiżjonijiet dwar dawn il-proposti fil-25 ta’ Mejju 2016.

                  Il-Kumitat dwar it-trasport ta’ oġġetti perikolużi, stabbilit skont id-Direttiva 2008/68/KE tal-Parlament Ewropew u tal-Kunsill tal-24 ta’ Settembru 2008 dwar it-trasport intern ta’ oġġetti perikolużi
                     1
                  , wettaq diskussjonijiet preliminari dwar il-proposti fil-laqgħa tiegħu tal-14 ta’ Diċembru 2015.

               3.ELEMENTI LEGALI TAL-PROPOSTA

                  L-Unjoni Ewropea ngħaqdet mal-COTIF f’Lulju tal-2011 bid-Deċiżjoni tal-Kunsill 2013/103/UE
                     2
                  . Il-COTIF hu ftehim imħallat li għalih l-Unjoni u l-maġġoranza tal-Istati Membri huma Partijiet Kontraenti. L-Anness III tad-Deċiżjoni jistabbilixxi l-arranġamenti interni għall-Kunsill, l-Istati Membri u l-Kummissjoni fi proċedimenti skont l-OTIF. Fi kwistjonijiet ta’ kompetenza esklussiva tal-UE, l-UE tivvota bl-għadd ta’ voti tal-Istati Membri kollha li huma membri tal-COTIF. Hemm 26 Stat Membru tal-UE li huma wkoll Stati Membri tal-COTIF. Bħalissa hemm 45 Stat Kontraenti tal-RID u 50 Stat Membru tal-OTIF.

                  Mill-1 ta’ Jannar 1997 l-Unjoni Ewropea applikat id-dispożizzjonijiet tal-RID għat-trasport kollu fit-territorju tal-UE, inizjalment skont id-Direttiva tal-Kunsill 96/49/KE tat-23 ta’ Lulju 1996 dwar l-approssimazzjoni tal-liġijiet tal-Istati Membri fir-rigward tat-trasport ta’ oġġetti perikolużi bil-ferrovija
                     3
                  . Fl-2008 id-Direttiva 96/49/KE ġiet sostitwita mid-Direttiva 2008/68/KE li ssegwi l-prinċipji tal-predeċessur tagħha.

                  L-Artikolu 4 tad-Direttiva 2008/68/KE, rigward pajjiżi terzi jistabbilixxi li "It-trasport ta’ oġġetti perikolużi bejn l-Istati Membri u pajjiżi terzi għandu jiġi awtorizzat kemm-il darba jkun konformi mar-rekwiżiti tal-ADR, l-RID jew l-ADN, ħlief jekk ikun indikat mod ieħor fl-Annessi". Barra minn hekk, il-Premessa 12 tad-Direttiva tistabbilixxi li "Huwa meħtieġ li jkun permess l-użu ta’ mezzi ta’ trasport reġistrati f’pajjiżi terzi għat-trasport internazzjonali ta’ oġġetti perikolużi fit-territorji tal-Istati Membri, suġġett għall-konformità mad-dispożizzjonijiet rilevanti tal-ADR, l-RID jew l-ADN u ta’ din id-Direttiva". Għalhekk il-kwistjoni tal-emendi msemmija hawn fuq taqa’ kompletament taħt il-kompetenza esklussiva tal-Unjoni.

                  Għalhekk, skont l-Artikolu 35 tal-COTIF, ladarba jiġi deċiż mill-Kumitat ta' esperti tal-RID, l-emendi għandhom jidħlu fis-seħħ għall-Partijiet Kontraenti kollha fl-ewwel jum tas-sitt xahar wara dak li fih is-Segretarju Ġenerali jkun avża dwarhom lill-Partijiet Kontraenti. Parti Kontraenti tista’ tifformula oġġezzjoni fi żmien erba’ xhur mid-data tan-notifika. F'każ ta’ oġġezzjoni minn kwart tal-Partijiet Kontraenti, l-emenda ma għandhiex tidħol fis-seħħ.

                  Fil-Partijiet Kontraenti li fformulaw oġġezzjonijiet kontra deċiżjoni fi żmien il-perjodu previst, l-applikazzjoni tal-Appendiċi kkonċernata għandha tiġi sospiża kollha kemm hi, mill-mument li jidħlu fis-seħħ id-deċiżjonijiet, f'dak li għandu x'jaqsam mat-traffiku ma’ dawk il-partijiet u bejniethom. Madankollu, f'każ ta’ oġġezzjoni għall-validazzjoni ta’ standard tekniku jew għall-adozzjoni ta’ preskrizzjoni teknika uniformi, dak l-istandard jew dik il-preskrizzjoni biss għandhom jiġu sospiżi fir-rigward ta’ traffiku mal-Istati Membri u bejniethom minn meta jidħlu fis-seħħ id-deċiżjonijiet; l-istess għandu japplika f'każ ta’ oġġezzjoni parzjali.

                  Sakemm ma jitqajmux għadd suffiċjenti ta’ oġġezzjonijiet mill-Partijiet, l-emendi kkonċernati skont din il-proposta huma mistennija li jidħlu fis-seħħ fl-1 ta’ Jannar 2017 u jibdew jorbtu lill-Unjoni u lill-Istati Membri, u b'hekk jifformaw parti integrali mill-acquis tal-Unjoni.

                  Fl-aħħar nett, l-Artikolu 38 tal-COTIF jistabbilixxi li għall-finijiet tal-eżerċizzju tad-dritt tal-vot u d-dritt għall-oġġezzjoni stipulati fl-Artikolu 35§2 u 35§4, organizzazzjoni reġjonali, b’mod partikolari l-Unjoni Ewropea għandha tgawdi l-għadd ta’ voti ugwali għal dawk il-membri tagħha li huma wkoll Stati Membri tal-Organizzazzjoni.

                  Il-proposta ġiet żviluppata abbażi tad-dispożizzjonijiet tad-Deċiżjoni tal-Kunsill dwar l-adeżjoni tal-UE mal-COTIF. Il-bażi ġuridika tad-Deċiżjoni tal-Kunsill proposta hija l-Artikolu 91 tat-TFUE, flimkien mal-Artikolu 218(9) tat-TFUE.

                  L-abbozz tal-proposta jipprevedi fl-Artikolu 1a lista dettaljata tal-emendi previsti, li tispeċifika liema emendi jistgħu jiġu aċċettati mill-Unjoni. L-emendi previsti jitqiesu xierqa għat-trasport bla periklu ta’ oġġetti perikolużi b’mod kosteffettiv, meta jitqies il-progress teknoloġiku, u għalhekk jistgħu jiġu appoġġjati.

               4.L-IMPLIMENTAZZJONI FL-UNJONI EWROPEA

                  L-emendi msemmija hawn fuq, sal-punt li dawn isiru vinkolanti għall-Unjoni, se jkunu jeħtieġu li jiġu inkorporati fid-Direttiva 2008/68/KE dwar it-trasport intern ta’ oġġetti perikolużi, li tapplika regoli uniformi skont il-COTIF għat-trasport ta’ oġġetti perikolużi bit-triq, bil-ferrovija jew bil-passaġġi fuq l-ilma navigabbli intern fi ħdan l-Istati Membri jew bejniethom. Għal dan il-għan, il-Kummissjoni ngħatat is-setgħa li tadotta l-Anness II, it-Taqsima II.1 tad-Direttiva 2008/68/KE għall-progress xjentifiku u tekniku permezz ta' atti ta' implimentazzjoni. Ladarba l-perjodu ta’ oġġezzjoni fir-rigward tan-notifika mis-Segretarju Ġenerali tal-OTIF ikun skada, il-Kummissjoni se tniedi l-proċess tal-adattament.

               2016/0053 (NLE)

               Proposta għal

               DEĊIŻJONI TAL-KUNSILL

               li tistabbilixxi l-pożizzjoni li għandha tiġi adottata mill-Unjoni fl-54 sessjoni tal-Kumitat ta’ Esperti dwar it-Trasport ta’ Oġġetti Perikolużi tal-OTIF fir-rigward ta’ ċerti emendi tal-Appendiċi C mal-Konvenzjoni dwar it-Trasport Internazzjonali bil-Ferrovija (COTIF) applikabbli mill-1 ta’ Jannar 2017

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 91 flimkien mal-Artikolu 218(9) tiegħu,

               Wara li kkunsidra l-proposta mill-Kummissjoni Ewropea,

               Billi:

               (1)L-Unjoni aderiet mal-Konvenzjoni dwar it-Trasport Internazzjonali bil-Ferrovija tad-9 ta' Mejju 1980 kif emendata mill-Protokoll ta' Vilnius tat-3 ta' Ġunju 1999 (minn issa 'l quddiem “il-Konvenzjoni COTIF”), bis-saħħa tad-Deċiżjoni tal-Kunsill 2013/103/UE
                  4
               .

               (2)L-Istati Membri kollha, bl-eċċezzjoni ta' Ċipru u Malta, huma partijiet kontraenti tal-Konvenzjoni COTIF u japplikawha.

               (3)Id-Direttiva 2008/68/KE tal-Parlament Ewropew u tal-Kunsill
                  5
               , tistabbilixxi rekwiżiti għat-trasport ta' oġġetti perikolużi bit-triq bil-ferrovija jew bil-passaġġi fuq l-ilma navigabbli intern fi ħdan l-Istati Membri jew bejniethom, billi tirreferi għar-Regolamenti dwar it-trasport internazzjonali ta' oġġetti perikolużi bil-ferrovija, li jidhru bħala l-Appendiċi C tal-Konvenzjoni COTIF (l-Anness RID). Barra minn hekk, l-Artikolu 4 ta' din id-Direttiva jistipula li "It-trasport ta’ oġġetti perikolużi bejn l-Istati Membri u pajjiżi terzi għandu jiġi awtorizzat kemm-il darba jkun konformi mar-rekwiżiti tal-ADR, l-RID jew l-ADN, ħlief jekk ikun indikat mod ieħor fl-Annessi."

               (4)Il-Kumitat ta' Esperti dwar it-Trasport ta' Merkanzija Perikoluża mwaqqaf skont l-Artikolu 13(1)(d) tal-Konvenzjoni COTIF, fl-54 sessjoni tiegħu li għandha ssir fit-25 ta' Mejju 2016, huwa mistenni jieħu deċiżjonijiet dwar ċerti emendi tal-Anness għall-RID. Dawn l-emendi, li jikkonċernaw l-istandards tekniċi jew il-preskrizzjonijiet tekniċi uniformi, għandhom l-għan li jiżguraw it-trasport effiċjenti u sikur ta' oġġetti perikolużi filwaqt li jieħdu inkonsiderazzjoni l-progress xjentifiku u tekniku fis-settur u l-iżvilupp ta' sustanzi ġodda u oġġetti li jippreżentaw periklu matul it-trasport tagħhom.

               (5)Il-kumitat dwar it-trasport ta' oġġetti perikolużi stabbilit bl-Artikolu 9 tad-Direttiva 2008/68/KE wettaq diskussjonijiet preliminari dwar dawn l-emendi.

               (6)Il-parti l-kbira tal-emendi proposti jkunu ġġustifikati u huma ta' benefiċċju, u għalhekk għandhom jiġu appoġġjati mill-Unjoni.

               ADOTTA DIN ID-DEĊIŻJONI:

               Artikolu 1

               Pożizzjoni tal-Unjoni Ewropea

               1.   Il-pożizzjoni li għandha tittieħed mill-Unjoni Ewropea fl-54 sessjoni tal-Kumitat ta' esperti dwar it-trasport ta' oġġetti perikolużi fil-qafas tal-Konvenzjoni dwar it-trasport internazzjonali bil-ferrovija għandha tkun f'konformità mal-Anness għal din id-Deċiżjoni.

               2.   Tibdil minuri fid-dokumenti msemmija fl-Anness ta' din id-Deċiżjoni jista' jinftiehem mir-rappreżentanti tal-Unjoni fil-korp imsemmi hawn fuq mingħajr deċiżjoni ulterjuri tal-Kunsill.

               Artikolu 2

               Publikazzjoni

               Din id-deċiżjoni tiġi ppublikata f'Il-Ġurnal Uffiċjali tal-Unjoni Ewropea, u tindika id-dħul fis-seħħ tagħha.

               Artikolu 3

               Dħul fis-seħħ

               Din id-Deċiżjoni tidħol fis-seħħ fil-jum tal-adozzjoni tagħha.

               Magħmul fi Brussell,

                     Għall-Kunsill

                     Il-President

                     (1)
                  ĠU L 260, 30.9.2008, p. 8.

                     (2)
                  Id-Deċiżjoni tal-Kunsill 2013/103/UE tas-16 ta' Ġunju 2011 dwar l-iffirmar u l-konklużjoni tal-Ftehim bejn l-Unjoni Ewropea u l-Organizzazzjoni Intergovernattiva għat-Trasport Internazzjonali bil-Ferrovija dwar l-Adeżjoni tal-Unjoni Ewropea mal-Konvenzjoni li tirrigwarda t-Trasport Internazzjonali bil-Ferrovija (COTIF) tad-9 ta' Mejju 1980, kif emendata mill-Protokoll ta' Vilnius tat-3 ta' Ġunju 1999 (ĠU L 51, 23.2.2013, p. 1).

                     (3)
                  ĠU L 235, 17.9.1996, p. 25.

                     (4)
                  Id-Deċiżjoni tal-Kunsill 2013/103/UE tas-16 ta' Ġunju 2011 dwar l-iffirmar u l-konklużjoni tal-Ftehim bejn l-Unjoni Ewropea u l-Organizzazzjoni Intergovernattiva għat-Trasport Internazzjonali bil-Ferrovija dwar l-Adeżjoni tal-Unjoni Ewropea mal-Konvenzjoni li tirrigwarda t-Trasport Internazzjonali bil-Ferrovija (COTIF) tad-9 ta' Mejju 1980, kif emendata mill-Protokoll ta' Vilnius tat-3 ta' Ġunju 1999 (ĠU L 51, 23.2.2013, p. 1).

                     (5)
                  Id-Direttiva 2008/68/KE tal-Parlament Ewropew u tal-Kunsill tal-24 ta' Settembru 2008 dwar trasport intern ta' oġġetti perikolużi, ĠU L 260, 30.9.2008, p. 13.

    ---documentbreak---

               IL-KUMMISSJONI EWROPEA
            Brussell, 26.2.2016
            COM(2016) 89 final
            ANNESS
            tad-
            Proposta għal Deċiżjoni tal-Kunsill
            li tistabbilixxi l-pożizzjoni li għandha tiġi adottata mill-Unjoni fl-54 sessjoni tal-Kumitat ta’ Esperti dwar it-Trasport ta’ Oġġetti Perikolużi tal-OTIF fir-rigward ta’ ċerti emendi tal-Appendiċi C mal-Konvenzjoni dwar it-Trasport Internazzjonali bil-Ferrovija (COTIF) applikabbli mill-1 ta’ Jannar 2017

               ANNESS

               tad-

               Proposta għal Deċiżjoni tal-Kunsill

               li tistabbilixxi l-pożizzjoni li għandha tiġi adottata mill-Unjoni fl-54 sessjoni tal-Kumitat ta’ Esperti dwar it-Trasport ta’ Oġġetti Perikolużi tal-OTIF fir-rigward ta’ ċerti emendi tal-Appendiċi C mal-Konvenzjoni dwar it-Trasport Internazzjonali bil-Ferrovija (COTIF) applikabbli mill-1 ta’ Jannar 2017

                        Proposta

                        Dokument ta’ referenza

                        Ħruġ

                        Kummenti

                        Il-pożizzjoni tal-UE

                        1

                        OTIF/RID/CE/GTP/2015/2

                        OTIF/RID/CE/GTP/INF.14

                        OTIF/RID/CE/GTP/INF.15

                        L-inklużjoni ta’ obbligi ta’ Entitajiet Responsabbli mill-Manutenzjoni (ECM) fl-RID

                        Kunsens tekniku fil-Grupp ta’ Ħidma Permanenti tal-OTIF li tadotta test kif emendat

                        Taqbel mal-emenda kif riveduta fil-Grupp ta’ Ħidma Permanenti

                        2

                        OTIF/RID/CE/GTP/2015/3

                        Emenda ta’ dispożizzjoni speċjali TU 16 tal-RID/ADR/ADN  Kapitolu 4.3

                        Kunsens tekniku fil-Grupp ta' Ħidma Permanenti tal-OTIF

                        Taqbel mal-emenda kif riveduta fil-Grupp ta’ Ħidma Permanenti

                        3

                        OTIF/RID/CE/GTP/2015/5

                        Huwa l-obbligu tat-trasportatur li jinforma lis-sewwieq tal-ferrovija bil-pożizzjoni ta’ oġġetti perikolużi bil-ferrovija

                        Kunsens tekniku fil-Grupp ta' Ħidma Permanenti tal-OTIF

                        Taqbel mal-emenda kif riveduta fil-Grupp ta’ Ħidma Permanenti

                        4

                        OTIF/RID/CE/GTP/2015/6

                        Kontenituri flessibli

                        Kunsens tekniku fil-grupp ta' ħidma permanenti tal-OTIF

                        Taqbel mat-test flessibbli ta’ kontejners li jġorru bil-kwantità f’OTIF/RID/CE/GTP/2015/12

                        5

                        OTIF/RID/CE/GTP/2015/7

                        Definizzjonijiet ta’ “tagħbija sħiħa”/“tagħbija fuq vagun”

                        Kunsens tekniku fil-grupp ta' ħidma permanenti tal-OTIF

                        Taqbel mal-emendi

                        6

                        OTIF/RID/CE/GTP/2015/12

                        OTIF/RID/CE/GTP/2015/INF.2

                        OTIF/RID/CE/GTP/2015/INF.3

                        Emendi kkonsolidati varji miftiehma mill-grupp ta' ħidma permanenti

                        Kunsens tekniku fil-grupp ta' ħidma permanenti tal-OTIF

                        Taqbel mal-emendi

                        7

                        Idem

                        L-emendi jitħallew għal aktar eżaminazzjoni mill-Grupp ta’ Ħidma Permanenti

                        -

                        -

                        8

                        Idem

                        Dawk li qed isejħu għal opinjoni komuni mil-Laqgħa Konġunta tal-OTIF – UN-ECE

                        Jeħtieġ li jiġi ffaċilitat it-trasport intermodali effiċjenti

                        Taqbel mal-emendi kif irrakkomandat mil-Laqgħa Konġunta

                        9

                        OTIF/RID/CE/GTP/2015/14

                        Notifiki ta’ okkorrenzi li jinvolvu oġġetti perikolużi skont l-RID 1.8.5; Hamburg-billwerder, 3 ta’ Lulju 2013

                        Kunsens tekniku fil-grupp ta' ħidma permanenti tal-OTIF

                        Taqbel mal-emenda kif riveduta fil-Grupp ta’ Ħidma Permanenti

                        10

                        OTIF/RID/CE/GTP/2015/INF.4

                        Distanza ta’ protezzjoni għal vetturi tat-triq

                        Kunsens tekniku fil-grupp ta' ħidma permanenti tal-OTIF

                        Taqbel mal-emendi


               IL-KUMMISSJONI EWROPEA
            Brussell, 8.4.2016
            COM(2016) 186 final
            2016/0102(NLE)
            Proposta għal
            DEĊIŻJONI TAL-KUNSILL
            dwar l-iffirmar, f’isem l-Unjoni Ewropea, u l-applikazzjoni proviżorja tal-Ftehim bejn l-Unjoni Ewropea u r-Repubblika tal-Gżejjer Marshall dwar l-eżenzjoni mill-viża għal soġġorn qasir

               MEMORANDUM TA’ SPJEGAZZJONI

               1.KUNTEST TAL-PROPOSTA

               Ir-Regolament tal-Kunsill (KE) Nru 539/2001
                  1
                jelenka l-pajjiżi terzi li ċ-ċittadini tagħhom għandhom ikollhom viża fil-pussess tagħhom meta jaqsmu l-fruntieri esterni tal-Istati Membri u dawk li ċ-ċittadini tagħhom huma eżenti minn dak ir-rekwiżit. Ir-Regolament (KE) Nru 539/2001 huwa applikat mill-Istati Membri kollha, bl-eċċezzjoni tal-Irlanda u tar-Renju Unit.

               Ir-Regolament Nru 509/2014 tal-Parlament Ewropew u tal-Kunsill (UE)
                  2
                emenda r-Regolament (KE) Nru 539/2001 billi trasferixxa 19-il pajjiż għall-Anness II, li jelenka l-pajjiżi terzi li ċ-ċittadini tagħhom huma eżenti mir-rekwiżit tal-viża. Dawn id-19-il pajjiż huma: il-Kolombja, Dominica, Grenada, Kiribati, il-Gżejjer Marshall, il-Mikroneżja, Nauru, Palau, il-Perù, Saint Lucia, Saint Vincent u l-Grenadini, Samoa, il-Gżejjer Solomon, Timor Leste, Tonga, Trinidad u Tobago, Tuvalu, l-Emirati Għarab Magħquda u Vanuatu. Ir-referenza għal kull wieħed minn dawn il-pajjiżi fl-Anness II hija akkumpanjata minn nota f’qiegħ il-paġna li tispeċifika li “l-eżenzjoni mill-ħtieġa ta’ viża għandha tapplika mid-data tad-dħul fis-seħħ ta’ ftehim dwar l-eżenzjoni tal-viża li għandu jiġi konkluż mal-Unjoni Ewropea”.

               Ir-Regolament (UE) Nru 509/2014 ġie adottat fl-20 ta’ Mejju 2014 u daħal fis-seħħ fid-9 ta’ Ġunju 2014. F’Lulju 2014, il-Kummissjoni ppreżentat Rakkomandazzjoni lill-Kunsill biex jawtorizzaha tibda negozjati dwar ftehimiet ta’ eżenzjoni mill-viża ma’ kull wieħed mis-17-il pajjiż segwenti: Dominica, Grenada, Kiribati, il-Gżejjer Marshall, il-Mikroneżja, Nauru, Palau, Saint Lucia, Saint Vincent u l-Grenadini, Samoa, il-Gżejjer Solomon, Timor Leste, Tonga, Trinidad u Tobago, Tuvalu, l-Emirati Għarab Magħquda u Vanuatu
                  3
               . Fid-9 ta’ Ottubru 2014, il-Kunsill indirizza direttivi ta’ negozjati lill-Kummissjoni.

               L-ewwel serje ta’ ftehimiet ta’ eżenzjoni mill-viża ġew iffirmati fis-6 ta’ Mejju 2015 (l-Emirati Għarab Magħquda), fis-26 ta’ Mejju 2015 (Timor Leste) u fit-28 ta’ Mejju 2015 (Dominica, Grenada, Saint Lucia, Saint Vincent u l-Grenadini, Samoa, Trinidad u Tobago u Vanuatu) u japplikaw b’mod proviżorju mid-data tal-iffirmar sakemm jidħlu fis-seħħ. Il-Kunsill awtorizza l-iffirmar tat-tieni serje ta’ ftehimiet ta’ eżenzjoni mill-viża ma’ Tonga (iffirmat fl-20 ta’ Novembru 2015), mal-Kolombja (iffirmat fit-2 ta’ Diċembru 2015), ma’ Kiribati (id-data tal-iffirmar għad trid tiġi stabbilita) u ma’ Palau (iffirmat fis-7 ta’ Diċembru 2015). Dawn l-erba’ ftehimiet japplikaw b’mod proviżorju mill-għada tad-data tal-iffirmar sakemm jidħlu fis-seħħ.

               In-negozjati mal-Gżejjer Marshall infetħu fis-17 ta’ Diċembru 2014 u ġew imwettqa permezz ta’ skambju ta’ ittri. Matul skambji ulterjuri ntlaħaq qbil dwar l-aspetti kollha. Il-ftehim ġie inizjalat permezz ta’ skambju ta’ ittri bejn in-negozjaturi ewlenin fil-11 ta’ Diċembru 2015 (il-Gżejjer Marshall) u fit-13 ta’ Jannar 2016 (l-Unjoni). L-Istati Membri ġew mgħarrfa waqt laqgħa tal-Grupp ta’ Ħidma dwar il-Viża tal-Kunsill li saret fit-18 ta’ Jannar 2016.

               2.IL-BAŻI ĠURIDIKA

               Min-naħa tal-Unjoni, il-bażi ġuridika għall-ftehim hija l-punt (a) tal-Artikolu 77(2) tat-Trattat dwar il-Funzjonament tal-Unjoni Ewropea (TFUE), flimkien mal-Artikolu 218 tiegħu.

               Il-proposta mehmuża tikkostitwixxi l-istrument legali għall-iffirmar tal-ftehim. Il-Kunsill jiddeċiedi b’maġġoranza kwalifikata.

               Filwaqt li jitqies il-fatt li l-Gżejjer Marshall se jkunu jistgħu jtemmu l-proċedura ta’ ratifika interna tagħhom f’qasir żmien, u l-perjodu twil ta’ żmien li għadda minn mindu l-Kummissjoni pproponiet għall-ewwel darba li teżenta liċ-ċittadini tal-Gżejjer Marshall mir-rekwiżit ta’ viża (Novembru 2012), id-deċiżjoni proposta dwar l-iffirmar tistabbilixxi l-applikazzjoni proviżorja tal-ftehim mill-għada tad-data tal-iffirmar tagħha f’konformità mal-Artikolu 218(5) TFUE. Billi jinħtieġ il-kunsens tal-Parlament Ewropew qabel ma jiġi konkluż il-ftehim, il-Kummissjoni se tgħarraf lill-Parlament Ewropew dwar l-applikazzjoni proviżorja tal-ftehim.

               3.L-EŻITU TAN-NEGOZJATI

               Il-Kummissjoni tikkunsidra li nkisbu l-objettivi stabbiliti mill-Kunsill fid-direttivi ta’ negozjati tiegħu u li l-abbozz ta’ ftehim għall-eżenzjoni mill-viża huwa aċċettabbli għall-Unjoni.

               Il-kontenut finali tiegħu jista’ jitqassar kif ġej:

               Skop

               Il-ftehim jipprovdi għal vjaġġar mingħajr viża għaċ-ċittadini tal-Unjoni Ewropea u għaċ-ċittadini tal-Gżejjer Marshall meta jivvjaġġaw lejn it-territorju tal-Parti Kontraenti l-oħra għall-perjodu massimu ta’ 90 jum fi kwalunkwe perjodu ta’ 180 jum.

               Sabiex jitħares it-trattament ugwali taċ-ċittadini kollha tal-UE, ġiet inkluża dispożizzjoni fil-ftehim li tiddikjara li l-Gżejjer Marshall jistgħu jissospendu jew itemmu l-ftehim biss fir-rigward tal-Istati Membri kollha tal-Unjoni Ewropea u li l-Unjoni tista’ wkoll tissospendi jew ittemm il-Ftehim fir-rigward tal-Istati Membri tagħha kollha.

               Is-sitwazzjoni speċifika tar-Renju Unit u tal-Irlanda hija riflessa fil-preambolu.

               Kamp ta’ applikazzjoni

               L-eżenzjoni mill-viża tkopri l-kategoriji kollha ta’ persuni (detenturi ta’ passaporti ordinarji, diplomatiċi, tas-servizz/uffiċjali jew speċjali) li jivvjaġġaw għal kull xorta ta’ skopijiet bl-eċċezzjoni tal-iskop tat-twettiq ta’ attività bi ħlas. Għal din il-kategorija tal-aħħar, kull Stat Membru kif ukoll il-Gżejjer Marshall jibqa’ liberu li jimponi r-rekwiżit tal-viża fuq iċ-ċittadini tal-Parti l-oħra f’konformità mal-liġi tal-Unjoni jew dik nazzjonali applikabbli. Sabiex tkun żgurata implimentazzjoni armonizzata, dikjarazzjoni konġunta hija mehmuża mal-Ftehim dwar l-interpretazzjoni tal-kategorija ta’ persuni li jivvjaġġaw għall-iskop li jwettqu attivitajiet bi ħlas.

               Tul ta’ żmien tas-soġġorn

               Il-ftehim jipprovdi għal vjaġġar mingħajr viża għaċ-ċittadini tal-Unjoni Ewropea u għaċ-ċittadini tal-Gżejjer Marshall meta jivvjaġġaw lejn it-territorju tal-Parti Kontraenti l-oħra għall-perjodu massimu ta’ 90 jum fi kwalunkwe perjodu ta’ 180 jum. Dikjarazzjoni konġunta dwar l-interpretazzjoni ta’ dan il-perjodu ta’ 90 jum fi kwalunkwe perjodu ta’ 180 jum tinsab mehmuża mal-ftehim.

               Il-ftehim jikkunsidra s-sitwazzjoni tal-Istati Membri li għalissa ma japplikawx kompletament l-acquis ta’ Schengen. Sakemm ma jkunux parti miż-żona Schengen mingħajr fruntieri interni, l-eżenzjoni mill-viża tagħti dritt liċ-ċittadini tal-Gżejjer Marshall li jibqgħu għall-perjodu massimu ta’ 90 jum fi kwalunkwe perjodu ta’ 180 jum fit-territorju ta’ kull wieħed minn dawk l-Istati Membri (attwalment il-Bulgarija, il-Kroazja, Ċipru u r-Rumanija), irrispettivament mill-perjodu kkalkulat għaż-żona Schengen kollha.

               Applikazzjoni territorjali

               Il-ftehim għandu dispożizzjonijiet relatati mal-applikazzjoni territorjali tiegħu: fil-każ ta’ Franza u n-Netherlands, l-eżenzjoni mill-viża għandha tintitola liċ-ċittadini tal-Gżejjer Marshall biex jibqgħu biss f’dawk it-territorji Ewropej tal-Istati Membri.

               Dikjarazzjonijiet

               Barra mid-dikjarazzjonijiet konġunti msemmija hawn fuq, żewġ dikjarazzjonijiet konġunti oħra huma mehmuża mal-ftehim:

               –dwar l-assoċjazzjoni tan-Norveġja, tal-Iżlanda, tal-Iżvizzera u tal-Liechtenstein mal-implimentazzjoni, mal-applikazzjoni u mal-iżvilupp tal-acquis ta’ Schengen;

               –dwar it-tixrid totali ta’ informazzjoni rigward il-kontenut u l-konsegwenzi tal-ftehim ta’ eżenzjoni mill-viża u kwistjonijiet relatati, bħall-kundizzjonijiet għad-dħul fit-territorju.

               4.KONKLUŻJONI

               Fid-dawl tar-riżultati msemmija aktar ’il fuq, il-Kummissjoni tipproponi li l-Kunsill

               –jiddeċiedi li l-ftehim ikun iffirmat f’isem l-Unjoni u jawtorizza lill-President tal-Kunsill biex jaħtar lill-persuna/i bis-setgħa li tiffirma/jiffirmaw f’isem l-Unjoni;

               –japprova l-applikazzjoni proviżorja tal-ftehim sakemm dan jidħol fis-seħħ.

               2016/0102 (NLE)

               Proposta għal

               DEĊIŻJONI TAL-KUNSILL

               dwar l-iffirmar, f’isem l-Unjoni Ewropea, u l-applikazzjoni proviżorja tal-Ftehim bejn l-Unjoni Ewropea u r-Repubblika tal-Gżejjer Marshall dwar l-eżenzjoni mill-viża għal soġġorn qasir

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-punt (a) tal-Artikolu 77(2) flimkien mal-Artikolu 218(5) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Ir-Regolament (UE) Nru 509/2014 tal-Parlament Ewropew u tal-Kunsill
                  4
                trasferixxa r-referenza għar-Repubblika tal-Gżejjer Marshall mill-Anness I għall-Anness II tar-Regolament tal-Kunsill (KE) Nru 539/2001
                  5
               .

               (2)Dik ir-referenza għar-Repubblika tal-Gżejjer Marshall hija akkumpanjata minn nota f’qiegħ il-paġna li tindika li l-eżenzjoni mill-ħtieġa ta’ viża għandha tapplika mid-data tad-dħul fis-seħħ ta’ ftehim dwar l-eżenzjoni tal-viża li għandu jiġi konkluż mal-Unjoni Ewropea.

               (3)Fid-9 ta’ Ottubru 2014, il-Kunsill adotta deċiżjoni li tawtorizza lill-Kummissjoni tiftaħ negozjati mar-Repubblika tal-Gżejjer Marshall sabiex jinstab ftehim bejn l-Unjoni Ewropea u r-Repubblika tal-Gżejjer Marshall dwar l-eżenzjoni mill-viża għal soġġorn qasir (il-“Ftehim”).

               (4)In-negozjati dwar il-Ftehim infetħu fis-17 ta’ Diċembru 2014 u ġew iffinalizzati b’suċċess permezz tal-inizjalar tagħhom fit-13 ta’ Jannar 2016.

               (5)Il-Ftehim għandu jiġi ffirmat u d-dikjarazzjonijiet mehmuża mal-Ftehim għandhom jiġu approvati f’isem l-Unjoni. Il-Ftehim għandu jiġi applikat fuq bażi proviżorja mill-għada tad-data tal-iffirmar tiegħu, sakemm jitlestew il-proċeduri meħtieġa għall-konklużjoni formali tiegħu.

               (6)Din id-Deċiżjoni tikkostitwixxi żvilupp tad-dispożizzjonijiet tal-acquis ta’ Schengen li r-Renju Unit ma jieħux sehem fihom, f’konformità mad-Deċiżjoni tal-Kunsill 2000/365/KE
                  6
               ; b’hekk ir-Renju Unit mhuwiex qiegħed jieħu sehem fl-adozzjoni ta’ din id-Deċiżjoni u mhuwiex marbut biha jew soġġett għall-applikazzjoni tagħha.

               (7)Din id-Deċiżjoni tikkostitwixxi żvilupp tad-dispożizzjonijiet tal-acquis ta’ Schengen li l-Irlanda ma tieħux sehem fihom, f’konformità mad-Deċiżjoni tal-Kunsill 2002/192/KE
                  7
               ; Għalhekk l-Irlanda mhijiex qiegħda tieħu sehem fl-adozzjoni ta’ din id-Deċiżjoni u mhijiex marbuta biha jew soġġetta għall-applikazzjoni tagħha,

               ADOTTA DIN ID-DEĊIŻJONI:

               Artikolu 1

               L-iffirmar, f’isem l-Unjoni tal-Ftehim bejn l-Unjoni Ewropea u r-Repubblika tal-Gżejjer Marshall dwar l-eżenzjoni mill-viża għal soġġorn qasir (“il-Ftehim”) huwa b’dan awtorizzat, soġġett għall-konklużjoni tat-tali Ftehim.

               It-test tal-Ftehim jinsab mehmuż ma’ din id-Deċiżjoni.

               Artikolu 2

               Id-dikjarazzjonijiet mehmuża ma’ din id-Deċiżjoni jiġu approvati f’isem l-Unjoni.

               Artikolu 3

               Il-President tal-Kunsill huwa b’dan awtorizzat jinnomina l-persuna/i bis-setgħa li jiffirmaw il-Ftehim f’isem l-Unjoni.

               Artikolu 4

               Il-Ftehim jiġi applikat fuq bażi proviżorja mill-għada tad-data tal-iffirmar tiegħu, sakemm jitlestew il-proċeduri meħtieġa għall-konklużjoni.

               Artikolu 5

               Din id-Deċiżjoni tidħol fis-seħħ fil-jum tal-adozzjoni tagħha.

               Magħmul fi Brussell,

                     Għall-Kunsill

                     Il-President

                     (1)
                  Ir-Regolament tal-Kunsill (KE) Nru 539/2001 tal-15 ta’ Marzu 2001 li jelenka l-pajjiżi terzi li ċ-ċittadini tagħhom għandhom ikollhom viża fil-pussess tagħhom meta jaqsmu l-fruntieri esterni u dawk li ċ-ċittadini tagħhom huma eżentati minn dik il-ħtieġa, ĠU L 81, 21.03.2001, p. 1

                     (2)
                  Ir-Regolament (UE) Nru 509/2014 tal-Parlament Ewropew u tal-Kunsill tal-15 ta’ Mejju 2014 li jemenda r-Regolament tal-Kunsill (KE) Nru 539/2001 li jelenka l-pajjiżi terzi li ċ-ċittadini tagħhom għandhom ikollhom viża fil-pussess tagħhom meta jaqsmu l-fruntieri esterni u dawk li ċ-ċittadini tagħhom huma eżenti minn dik il-ħtieġa, ĠU L 149, 20.05.2014, p. 67

                     (3)
                  COM(2014) 467, 17.7.2014

                     (4)
                  Ir-Regolament (UE) Nru 509/2014 tal-Parlament Ewropew u tal-Kunsill tal-15 ta’ Mejju 2014 li jemenda r-Regolament tal-Kunsill (KE) Nru 539/2001 li jelenka l-pajjiżi terzi li ċ-ċittadini tagħhom għandhom ikollhom viża fil-pussess tagħhom meta jaqsmu l-fruntieri esterni u dawk li ċ-ċittadini tagħhom huma eżenti minn dik il-ħtieġa, ĠU L 149, 20.05.2014, p. 67.

                     (5)
                  Ir-Regolament tal-Kunsill (KE) Nru 539/2001 tal-15 ta’ Marzu 2001 li jelenka l-pajjiżi terzi li ċ-ċittadini tagħhom għandhom ikollhom viża fil-pussess tagħhom meta jaqsmu l-fruntieri esterni u dawk iċ-ċittadini li huma eżentati minn dik il-ħtieġa, ĠU L 81, 21.03.2001, p. 1.

                     (6)
                  Id-Deċiżjoni tal-Kunsill 2000/365/KE tad-29 ta’ Mejju 2000 dwar it-talba tar-Renju Unit tal-Gran Brittanja u Irlanda ta’ Fuq biex jieħdu parti f’xi dispożizzjonijiet tal-acquis ta’ Schengen (ĠU L 131, 1.6.2000, p. 43).

                     (7)
                  Id-Deċiżjoni tal-Kunsill 2002/192/KE tat-28 ta’ Frar 2002 rigward it-talba tal-Irlanda biex tieħu sehem f’xi dispożizzjonijiet tal-acquis ta’ Schengen (ĠU L 64, 7.3.2002, p. 20).

    ---documentbreak---

               IL-KUMMISSJONI EWROPEA
            Brussell, 8.4.2016
            COM(2016) 186 final
            ANNESS
            tal-
            Proposta għal Deċiżjoni tal-Kunsill
            dwar l-iffirmar, f’isem l-Unjoni Ewropea, u l-applikazzjoni proviżorja tal-Ftehim bejn l-Unjoni Ewropea u r-Repubblika tal-Gżejjer Marshall dwar l-eżenzjoni mill-viża għal soġġorn qasir

               ANNESS

               tal-

               Proposta għal Deċiżjoni tal-Kunsill

               dwar l-iffirmar, f’isem l-Unjoni Ewropea, u l-applikazzjoni proviżorja tal-Ftehim bejn l-Unjoni Ewropea u r-Repubblika tal-Gżejjer Marshall dwar l-eżenzjoni mill-viża għal soġġorn qasir

               FTEHIM

               bejn l-Unjoni Ewropea u r-Repubblika tal-Gżejjer Marshall dwar l-eżenzjoni mill-viża għal soġġorn qasir

               L-UNJONI EWROPEA, minn hawn ’il quddiem imsejħa “l-Unjoni” jew “l-UE”, u

               IR-REPUBBLIKA TAL-GŻEJJER MARSHALL, minn hawn ’il quddiem imsejħa “il-Gżejjer Marshall”,

               minn hawn ’il quddiem flimkien imsejħin il-“Partijiet Kontraenti”,

               BIL-ĦSIEB LI jiġu żviluppati ulterjorment relazzjonijiet amikevoli bejn il-Partijiet Kontraenti u bix-xewqa li jiġi ffaċilitat l-ivvjaġġar billi jiġi żgurat dħul u soġġorn qasir mingħajr viża għaċ-ċittadini tagħhom,

               WARA LI KKUNSIDRAW ir-Regolament (UE) Nru 509/2014 tal-Parlament Ewropew u tal-Kunsill tal-15 ta’ Mejju 2014 li jemenda r-Regolament tal-Kunsill (KE) Nru 539/2001 li jelenka l-pajjiżi terzi li ċ-ċittadini tagħhom għandhom ikollhom viża fil-pussess tagħhom meta jaqsmu l-fruntieri esterni u dawk iċ-ċittadini li huma eżenti minn dik il-ħtieġa
                  1
                billi, inter alia, 19-il pajjiż terz, inklużi l-Gżejjer Marshall, ġew trasferiti għal-lista ta’ pajjiżi terzi li ċ-ċittadini tagħhom huma eżenti mir-rekwiżit ta’ viża għal soġġorni qosra fl-Istati Membri,

               FILWAQT LI HUMA KONXJI li l-Artikolu 1 tar-Regolament (UE) Nru 509/2014 jistipula li għal dawk id-19-il pajjiż, l-eżenzjoni mir-rekwiżit ta’ viża għandha tapplika mid-data tad-dħul fis-seħħ ta’ ftehim dwar l-eżenzjoni tal-viża li għandu jiġi konkluż mal-Unjoni,

               FILWAQT LI JIXTIEQU li jitħares il-prinċipju ta’ trattament ugwali taċ-ċittadini kollha tal-UE,

               FILWAQT LI JQISU li l-persuni li jivvjaġġaw bl-iskop li jwettqu attività bi ħlas matul is-soġġorn qasir tagħhom mhumiex koperti minn dan il-Ftehim u għalhekk għal dik il-kategorija r-regoli rilevanti tal-liġi tal-Unjoni u tal-liġi nazzjonali tal-Istati Membri u tal-liġi nazzjonali tal-Gżejjer Marshall dwar l-obbligu tal-viża jew l-eżenzjoni minnha u dwar l-aċċess għal impjieg jibqgħu japplikaw,

               FILWAQT LI JQISU l-Protokoll dwar il-pożizzjoni tar-Renju Unit u tal-Irlanda fir-rigward tal-ispazju ta’ libertà, sigurtà u ġustizzja u l-Protokoll dwar l-acquis ta’ Schengen integrat fil-qafas tal-Unjoni Ewropea, li jinsab anness mat-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea, u filwaqt li jikkonfermaw li d-dispożizzjonijiet ta’ dan il-Ftehim ma japplikawx għar-Renju Unit u għall-Irlanda,

               FTEHMU KIF ĠEJ:

               ARTIKOLU 1

               Skop

               Dan il-Ftehim jipprovdi għal vjaġġar mingħajr viża għaċ-ċittadini tal-Unjoni u għaċ-ċittadini tal-Gżejjer Marshall meta jivvjaġġaw lejn it-territorju tal-Parti Kontraenti l-oħra għall-perjodu massimu ta’ 90 jum fi kwalunkwe perjodu ta’ 180 jum.

               ARTIKOLU 2

               Definizzjonijiet

               Għall-finijiet ta’ dan il-Ftehim:

               (a)
                     “Stat Membru” tfisser kwalunkwe Stat Membru tal-Unjoni, bl-eċċezzjoni tar-Renju Unit u tal-Irlanda;

               (b)
                     “ċittadin tal-Unjoni” tfisser ċittadin ta’ Stat Membru kif definit fil-punt (a);

               (c)
                     “ċittadin tal-Gżejjer Marshall” tfisser kull persuna li għandha ċ-ċittadinanza tal-Gżejjer Marshall;

               (d)
                     “żona Schengen” tfisser iż-żona mingħajr fruntieri interni li tinkludi t-territorji tal-Istati Membri kif definit fil-punt (a) li japplikaw l-acquis ta’ Schengen b’mod sħiħ.

               ARTIKOLU 3

               Kamp ta’ applikazzjoni

               1.
                     Iċ-ċittadini tal-Unjoni li għandhom passaport ordinarju, diplomatiku, tas-servizz, uffiċjali jew speċjali, li hu validu u maħruġ minn Stat Membru, jistgħu jidħlu u jibqgħu mingħajr viża fit-territorju tal-Gżejjer Marshall għall-perjodu ta’ soġġorn kif definit fl-Artikolu 4(1).

               Iċ-ċittadini tal-Gżejjer Marshall li għandhom passaport ordinarju, diplomatiku, tas-servizz, uffiċjali jew speċjali, li hu validu u maħruġ mill-Gżejjer Marshall, jistgħu jidħlu u jibqgħu mingħajr viża fit-territorju tal-Istati Membri għall-perjodu ta’ soġġorn kif definit fl-Artikolu 4(2).

               2.
                     Il-paragrafu 1 ta’ dan l-Artikolu ma japplikax għall-persuni li jivvjaġġaw bl-iskop li jwettqu attività bi ħlas.

               Għal din il-kategorija ta’ persuni, kull Stat Membru jista’ jiddeċiedi b’mod individwali li jimponi r-rekwiżit ta’ viża fuq iċ-ċittadini tal-Gżejjer Marshall jew li jirtirah f’konformità mal-Artikolu 4(3) tar-Regolament tal-Kunsill (KE) Nru 539/2001
                  2
               .

               Għal din il-kategorija ta’ persuni, il-Gżejjer Marshall jistgħu jiddeċiedu dwar ir-rekwiżit ta’ viża jew l-eżenzjoni mill-viża għaċ-ċittadini ta’ kull Stat Membru b’mod individwali f’konformità mal-liġi nazzjonali tagħhom.

               3.
                     L-eżenzjoni mill-viża prevista minn dan il-Ftehim tapplika mingħajr preġudizzju għal-liġijiet tal-Partijiet Kontraenti dwar il-kundizzjonijiet tad-dħul u tas-soġġorn qasir. L-Istati Membri u l-Gżejjer Marshall jirriżervaw id-dritt li jirrifjutaw id-dħul u s-soġġorn qasir fit-territorji tagħhom jekk waħda jew aktar minn dawn il-kundizzjonijiet ma tkunx issodisfata.

               4.
                     L-eżenzjoni mill-viża tapplika irrispettivament mill-mezz ta’ trasport użat biex jinqasmu l-fruntieri tal-Partijiet Kontraenti.

               5.
                     Kwistjonijiet mhux koperti minn dan il-Ftehim ikunu rregolati mil-liġi tal-Unjoni, mil-liġi nazzjonali tal-Istati Membri u mil-liġi nazzjonali tal-Gżejjer Marshall.

               ARTIKOLU 4

               Tul ta’ żmien tas-soġġorn

               1.
                     Iċ-ċittadini tal-Unjoni jistgħu jibqgħu fit-territorju tal-Gżejjer Marshall għal perjodu massimu ta’ 90 jum fi kwalunkwe perjodu ta’ 180 jum.

               2.
                     Iċ-ċittadini tal-Gżejjer Marshall jistgħu jibqgħu fit-territorju tal-Istati Membri li japplikaw l-acquis ta’ Schengen b’mod sħiħ għal perjodu massimu ta’ 90 jum fi kwalunkwe perjodu ta’ 180 jum. Dan il-perjodu jiġi kkalkulat irrispettivament minn kwalunkwe soġġorn f’xi Stat Membru li għalissa ma japplikax l-acquis ta’ Schengen b’mod sħiħ.

               Iċ-ċittadini tal-Gżejjer Marshall jistgħu jibqgħu għal perjodu massimu ta’ 90 jum fi kwalunkwe perjodu ta’ 180 jum fit-territorju ta’ kull Stat Membru li għadu ma japplikax l-acquis ta’ Schengen b’mod sħiħ, irrispettivament mill-perjodu ta’ soġġorn ikkalkulat għat-territorju tal-Istat Membru li japplika l-acquis ta’ Schengen b’mod sħiħ.

               3.
                     Dan il-Ftehim ma jaffettwax il-possibbiltà għall-Gżejjer Marshall u għall-Istati Membri li jestendu l-perjodu ta’ soġġorn għal aktar minn 90 jum f’konformità mal-liġijiet nazzjonali rispettivi tagħhom u mal-liġi tal-Unjoni.

               ARTIKOLU 5

               Applikazzjoni territorjali

               1.
                     Fir-rigward tar-Repubblika Franċiża, dan il-Ftehim japplika biss għat-territorju Ewropew tar-Repubblika Franċiża.

               2.
                     Fir-rigward tar-Renju tan-Netherlands, dan il-Ftehim japplika biss għat-territorju Ewropew tar-Renju tan-Netherlands.

               ARTIKOLU 6

               Kumitat Konġunt għall-ġestjoni tal-Ftehim

               1.
                     Il-Partijiet Kontraenti għandhom jistabbilixxu Kumitat Konġunt tal-esperti (minn hawn ’il quddiem imsejjaħ il-“Kumitat”), magħmul minn rappreżentanti tal-Unjoni u minn rappreżentanti tal-Gżejjer Marshall. L-Unjoni tkun irrappreżentata mill-Kummissjoni Ewropea.

               2.
                     Il-Kumitat ikollu, inter alia, il-kompiti li ġejjin:

               (a)
                     li jagħmel monitoraġġ tal-implimentazzjoni ta’ dan il-Ftehim;

               (b)
                     li jissuġġerixxi emendi jew żidiet għal dan il-Ftehim;

               (c)
                     li jsolvi tilwimiet li jfeġġu mill-interpretazzjoni jew mill-applikazzjoni ta’ dan il-Ftehim;

               3.
                     Il-Kumitat għandu jitlaqqa’ kull meta jkun meħtieġ, wara li ssir rikjesta ta’ waħda mill-Partijiet Kontraenti.

               4.
                     Il-Kumitat għandu jistabbilixxi r-regoli tal-proċedura tiegħu.

               ARTIKOLU 7

               Ir-relazzjoni ta’ dan il-Ftehim ma’ ftehimiet bilaterali eżistenti ta’ eżenzjoni mill-viża
                  bejn l-Istati Membri u l-Gżejjer Marshall

               Dan il-Ftehim ikollu preċedenza fuq kwalunkwe ftehim jew arranġament bilaterali konkluż bejn l-Istati Membri individwali u l-Gżejjer Marshall, sa fejn dawn ikopru kwistjonijiet li jaqgħu fil-kamp ta’ applikazzjoni tiegħu.

               ARTIKOLU 8

               Dispożizzjonijiet finali

               1.
                     Dan il-Ftehim għandu jiġi ratifikat jew approvat mill-Partijiet Kontraenti f’konformità mal-proċeduri interni rispettivi tagħhom u jidħol fis-seħħ fl-ewwel jum tat-tieni xahar wara d-data tal-aħħar waħda miż-żewġ notifiki li permezz tagħhom il-Partijiet Kontraenti jinnotifikaw lil xulxin li dawk il-proċeduri jkunu tlestew.

               Dan il-Ftehim għandu jiġi applikat fuq bażi proviżorja mill-għada tad-data tal-iffirmar tiegħu.

               2.
                     Dan il-Ftehim huwa konkluż għal perjodu indefinit, sakemm ma jiġix itterminat f’konformità mal-paragrafu 5.

               3.
                     Dan il-Ftehim jista’ jiġi emendat bi ftehim bil-miktub tal-Partijiet Kontraenti. L-emendi jidħlu fis-seħħ wara li l-Partijiet Kontraenti jkunu nnotifikaw lil xulxin bit-tlestija tal-proċeduri interni tagħhom li huma meħtieġa għal dan l-iskop.

               4.
                     Kull Parti Kontraenti tista’ tissospendi l-Ftehim kollu jew parti minnu, b’mod partikolari, għal raġunijiet ta’ ordni pubbliku, protezzjoni tas-sigurtà nazzjonali jew protezzjoni tas-saħħa pubblika, immigrazzjoni illegali jew hekk kif jerġa’ jiddaħħal l-obbligu tal-viża minn waħda mill-Partijiet Kontraenti. Id-deċiżjoni dwar is-sospensjoni għandha tiġi nnotifikata lill-Parti Kontraenti l-oħra mhux aktar tard minn xahrejn qabel id-dħul fis-seħħ ippjanat tagħha. Il-Parti Kontraenti li tkun issospendiet l-applikazzjoni ta’ dan il-Ftehim għandha tgħarraf minnufih lill-Parti Kontraenti l-oħra f’każ li r-raġunijiet għas-sospensjoni ma jibqgħux jeżistu aktar u għandha tneħħi dik is-sospensjoni.

               5.
                     Kull Parti Kontraenti tista’ tittermina dan il-Ftehim billi tinnotifika bil-miktub lill-Parti l-oħra. Dan il-Ftehim ma jibqax fis-seħħ 90 jum wara dan.

               6.
                     Il-Gżejjer Marshall jistgħu jissospendu jew jitterminaw dan il-Ftehim biss fil-konfront tal-Istati Membri kollha.

               7.
                     L-Unjoni tista’ tissospendi jew tittermina dan il-Ftehim biss fil-konfront tal-Istati Membri kollha tagħha.

               Magħmul f’żewġ kopji bil-Bulgaru, biċ-Ċek, bid-Daniż, bl-Estonjan, bil-Finlandiż, bil-Franċiż, bil-Ġermaniż, bil-Grieg, bl-Ingliż, bl-Ispanjol, bl-Iżvediż, bil-Kroat, bil-Latvjan, bil-Litwan, bil-Malti, bin-Netherlandiż, bil-Pollakk, bil-Portugiż, bir-Rumen, bis-Slovakk, bis-Sloven, bit-Taljan u bl-Ungeriż, b’kull test ikollu l-istess awtentiċità.

               DIKJARAZZJONI KONĠUNTA FIR-RIGWARD TAL-IŻLANDA, TAN-NORVEĠJA, TAL-IŻVIZZERA
                  U TAL-LIECHTENSTEIN

               Il-Partijiet Kontraenti jirrimarkaw ir-relazzjoni mill-qrib bejn l-Unjoni Ewropea u n-Norveġja, l-Iżlanda, l-Iżvizzera u l-Liechtenstein, b’mod partikolari bis-saħħa tal-Ftehimiet tat-18 ta’ Mejju 1999 u tas-26 ta’ Ottubru 2004 dwar l-assoċjazzjoni ta’ dawk il-pajjiżi mal-implimentazzjoni, mal-applikazzjoni u mal-iżvilupp tal-acquis ta’ Schengen.

               F’ċirkostanzi bħal dawn huwa mixtieq li l-awtoritajiet tan-Norveġja, tal-Iżlanda, tal-Iżvizzera u tal-Liechtenstein, min-naħa, u l-Gżejjer Marshall, min-naħa l-oħra, jikkonkludu, mingħajr dewmien, ftehimiet bilaterali dwar l-eżenzjoni mill-viża għal soġġorn qasir f’termini simili għal dawk ta’ dan il-Ftehim.

               DIKJARAZZJONI KONĠUNTA DWAR L-INTERPRETAZZJONI TAL-KATEGORIJA TA’ PERSUNI LI JIVVJAĠĠAW BL-ISKOP LI JWETTQU ATTIVITÀ BI ĦLAS
                  KIF PREVIST MILL-ARTIKOLU 3(2) TA’ DAN IL-FTEHIM

               Bix-xewqa li tkun żgurata interpretazzjoni komuni, il-Partijiet Kontraenti jaqblu li, għall-finijiet ta’ dan il-Ftehim, il-kategorija ta’ persuni li jwettqu attività bi ħlas tkopri lill-persuni li jidħlu fit-territorju tal-Parti Kontraenti bl-għan li jkollhom impjieg bi qligħ jew iwettqu attività b’remunerazzjoni bħala impjegati jew fornituri ta’ servizz.

               Din il-kategorija ma għandhiex tkopri:

               –
                     persuni tan-negozju, jiġifieri persuni li jivvjaġġaw bl-iskop ta’ deliberazzjoni ta’ negozju (mingħajr ma jkunu impjegati fil-pajjiż tal-Parti Kontraenti l-oħra),

               –
                     persuni li jieħdu sehem fl-isport jew artisti tal-ispettaklu li jwettqu attività fuq bażi ad hoc,

               –
                     ġurnalisti mibgħuta mill-midja tal-pajjiż ta’ residenza tagħhom, u,

               –
                     apprendisti intrakorporattivi.

               Il-monitoraġġ tal-implimentazzjoni ta’ din id-Dikjarazzjoni għandu jsir mill-Kumitat Konġunt fir-responsabbiltà tiegħu skont l-Artikolu 6 ta’ dan il-Ftehim, li jista’ jipproponi modifiki meta, abbażi tal-esperjenzi tal-Partijiet Kontraenti, jikkunsidrahom bħala meħtieġa.

               DIKJARAZZJONI KONĠUNTA DWAR L-INTERPRETAZZJONI TAL-PERJODU TA’ 90 JUM
                  FI KWALUNKWE PERJODU TA’ 180 JUM KIF STIPULAT FL-ARTIKOLU 4 TA’ DAN IL-FTEHIM

               Il-Partijiet Kontraenti jifhmu li l-perjodu massimu ta’ 90 jum fi kwalunkwe perjodu ta’ 180 jum kif previst fl-Artikolu 4 ta’ dan il-Ftehim ifisser soġġorn kontinwu jew bosta soġġorni konsekuttivi, li t-tul ta’ żmien totali tagħhom ma jaqbiżx id-90 jum fi kwalunkwe perjodu ta’ 180 jum.

               Il-kunċett ta’ “kwalunkwe” jimplika l-applikazzjoni ta’ perjodu ta’ referenza “mobbli” ta’ 180 jum, billi titqies b’lura kull ġurnata tas-soġġorn fl-aħħar perjodu ta’ 180 jum, sabiex jiġi vverifikat jekk l-obbligu tad-90 jum fi kwalunkwe perjodu ta’ 180 jum ikunx baqa’ jiġi ssodisfat. Inter alia, dan ifisser li assenza għal perjodu mhux interrott ta’ 90 jum tippermetti li jkun hemm soġġorn ġdid ta’ mhux aktar minn 90 jum.

               DIKJARAZZJONI KONĠUNTA DWAR L-INFURMAR TAĊ-ĊITTADINI
                  DWAR IL-FTEHIM TA’ EŻENZJONI MILL-VIŻA

               Filwaqt li jirrikonoxxu l-importanza tat-trasparenza għaċ-ċittadini tal-Unjoni Ewropea u għaċ-ċittadini tal-Gżejjer Marshall, il-Partijiet Kontraenti jaqblu li jiżguraw it-tixrid totali tal-informazzjoni dwar il-kontenut u l-konsegwenzi tal-ftehim ta’ eżenzjoni mill-viża u kwistjonijiet relatati, bħall-kundizzjonijiet għad-dħul fit-territorju.

               _________________

                     (1)
                  ĠU L 149, 20.5.2014, p. 67

                     (2)
                  Ir-Regolament tal-Kunsill (KE) Nru 539/2001 tal-15 ta’ Marzu 2001 li jelenka l-pajjiżi terzi li ċ-ċittadini tagħhom għandhom ikollhom viża fil-pussess tagħhom meta jaqsmu l-fruntieri esterni u dawk iċ-ċittadini li huma eżentati minn dik il-ħtieġa (ĠU L 81, 21.3.2001, p. 1).